title: Vaseliini

text: Vaseliini on öljynjalostuksessa (maaöljyn tislauksessa) sivutuotteena saaduista pitkäketjuisista hiilivedyistä (yli 25 hiiliatomia) koostuva rasva, jolla on monia käyttötarkoituksia. Vaseliinia käytetään lääketeollisuudessa ja kosmetiikassa sekä erilaisten esineiden kuten lukkojen, saranoiden, ketjujen ja koneistojen osien voitelemiseen ja ruostesuojaukseen. Pitkälle jalostettu valkovaseliini on valkoista, vähemmän jalostettu sisältää epäpuhtauksia ja voi olla kellertävää tai ruskeaa. Ominaisuuksiltaan vaseliini on hyvin kiinnittyvää, vettähylkivää ja korkeitakin lämpötiloja kestävää.


title: Vaseliini

text:
Aineen keksi ja sen valmistusmenetelmän patentoi vuonna 1872 brittiläissyntyinen yhdysvaltalainen kemisti Robert Chesebrough.
Hän nimesi aineen ilmeisesti saksan sanan "Wasser" ("vesi") ja muinaiskreikan sanan ἔλαιον, élaion ("öljy") mukaan.


title: Vaseliini

text:
1800-luvulla ja 1900-luvun alussa vaseliinia eli "petroolihyytelöä" myytiin lähes kaikkia iho-ongelmia ja haavoja hoitavana ihmelääkkeenä.
Vaseliinia käytetään liukasteena ihmisten iholla ja limakalvoilla, ja sillä voidaan suojata ärtynyttä tai lievästi vahingoittunutta ihoa. Vertavuotaviin haavoihin sitä ei kuitenkaan tule laittaa. Sitä on myös käytetty ihon suojaamiseen pakkaselta.


title: Vaseliini

text: Vaseliinia ei tule käyttää lateksisten eli luonnonkumisten suojainten tai esineiden, kuten käsineiden, kondomien tai tiivisteiden kanssa, koska se liuottaa luonnonkumia, ja heikentää sen rakennetta.


title: Vaseliini

text: Tuotemerkin "Vaseline" omistaa nykyisin Unilever, joka osti entisen Chesebrough Manufacturing Companyn vuonna 1987.


title: François Cevert

text: Albert François Cevert Goldenberg (25. helmikuuta 1944 Pariisi, Ranska – 6. lokakuuta 1973 Watkins Glen, New York, Yhdysvallat) oli ranskalainen kilpa-autoilija, joka osallistui muun muassa Formula 1 -sarjaan. Häntä pidetään yhtenä 1970-luvun alun värikkäimpänä kuljettajana.


title: François Cevert

text: Teini-ikäisenä hänen vanhempi siskonsa Jacqueline tapasi kilpakuljettaja Jean-Pierre Beltoise'n. Tätä kautta François pääsi ensimmäistä kertaa moottoriurheilumaailmaan. Sisko Jaqueline meni Beltoise'n kanssa myöhemmin naimisiin. 16-vuotiaana Cevert kilpaili skoottereilla kavereidensa kanssa Pariisin kaduilla ja sitten kokeili kartingia. Vuoden 1964 lopussa hän meni Montlheryn kilpa-autoilukouluun.


title: François Cevert

text:
Voitettuaan Ranskan Formula 3 -mestaruuden vuonna 1968 Cevert liittyi Tecnon Formula 2 -talliin ja sijoittui kauden päätteeksi kolmanneksi. Seuraavana vuonna, kun Tyrrellin Formula 1 -tallin Johnny Servoz-Gavin päätti lopettaa ajamisen kesken kauden 1970 kolmen kilpailun jälkeen, Ken Tyrrell kutsui Cevertin tallin kakkoskuljettajaksi Jackie Stewartin rinnalle. Tyrrellin autot olivat tuohon aikaan vielä March-tallin valmistamia, joten tuloksissa valmistajaksi on merkitty March eikä Tyrrell. Seuraavan neljän kauden ajaksi Cevertistä tuli Stewartin uskollinen suojatti. Cevert saavutti uransa ensimmäiset pisteensä Italian Grand Prix'sta.
Kaudella 1971 Tyrrell rakensi itse omat autonsa. Cevert onnistui sijoittumaan sekä Ranskassa että Saksassa toiseksi, molemmilla kerroilla Stewartin voittaessa. Lopulta kauden päättävässä Watkins Glenin radalla ajetussa Yhdysvaltain Grand Prix'ssa Cevert onnistui nappaamaan ensimmäisen mutta samalla uransa ainoan voittonsa. Cevertistä tuli vasta toinen MM-sarjaan kuuluneen F1-kilpailun voittanut ranskalainen (Maurice Trintignant voitti Monacossa 1955 ja 1958). Cevert sijoittui kauden loppupisteissä kolmanneksi Stewartin ja Ronnie Petersonin taakse.


title: François Cevert

text: Cevertin, Stewartin ja Tyrrell-tallin suuret odotukset kaudesta 1972 eivät toteutuneet, sillä Emerson Fittipaldi voitti kuljettajien ja Lotus-talli valmistajien mestaruuden. Cevert sijoittui kauden aikana pisteille vain kolmesti: hän oli toinen Belgiassa ja Yhdysvalloissa, ja neljäs kotikilpailussaan Ranskassa. Epäonnistuneessa kaudessa oli kuitenkin valoisiakin hetkiä, sillä Cevert sijoittui toiseksi Le Mansin 24 tunnin ajossa uusiseelantilaisen Howden Ganleyn kanssa.


title: François Cevert

text: Kaudella 1973 Tyrrell-talli oli taas mukana kärkitaistelussa, ja Cevert osoitti olevansa kykenevä kilpailemaan Stewartia vastaan lähes jokaisessa kilpailussa. Hän sijoittui toiseksi kuudesti, kolme kertaa Stewartin taakse. Stewart totesi Cevertin kuitenkin olleen kuuliainen tallikaveri. Kun Cevertin ajotaidot alkoivat vetää vertoja jo Stewartin ajotaidoille, suunnitteli skotti salaa keskeyttävänsä viimeisessä kilpailussa Yhdysvalloissa, jotta kaudeksi 1974 Cevertistä voisi tulla Tyrrell-tallin hyvin ansaitseva ykköskuljettaja. Stewart on myöhemmin sanonut, että hänen mielestään olisi selvää, että Cevert pystyisi olemaan häntä parempi, ja jopa maailmanmestari.


title: François Cevert

text: Traagisesti Watkins Glenillä, kun Stewart oli jo varmistanut kolmannen maailmanmestaruutensa, Cevert kuoli lauantain aika-ajoissa taistellessaan paalupaikasta Ronnie Petersonin kanssa. Nopeassa oikea-vasen-mutkayhdistelmällisessä "The Bridge" -ylämäessä Cevertin auto oli hieman liikaa menossa kohti vasenta reunaa pompaten reunakivityksistä, joita Niki Lauda kuvaa kirjassaan "The Art and Science of Grand Prix Driving" uskomattoman vaarallisiksi. Pompun seurauksena Cevertin auto ajautui liian leveäksi radan oikeaan reunaan, jossa se osui turvakaiteeseen. Tämän seurauksen auto pyörähti ja törmäsi radan toisella puolella olleeseen turvakaiteeseen lähes 90:n asteen kulmassa. Cevert kuoli törmäyksessä välittömästi.


title: François Cevert

text: Jackie Stewart oli yksi ensimmäisistä onnettomuuspaikalle tulleista. Hän on myöhemmin sanonut, että "He jättivät hänet sinne, koska hän oli selvästi kuollut". Stewartin mielestä The Bridge -mutkayhdistelmä oli parasta mennä Tyrrell-autolla vitosvaihteella, koska silloin moottorin kierrokset olisivat melko alhaiset. Cevert sen sijaan meni mutkayhdistelmän läpi nelosvaihteella, jolloin moottorin kierrokset olivat korkeat. Stewart huomasi, että Tyrrell-auto tuntui pomppivan tuossa mutkayhdistelmässä lyhyen akselivälin takia. Hän tunsi, että suuremmalla vaihteella ajaminen toimi pomppimista vastaan, vaikka aikaa kuluisikin hukkaan, jos hän ajautuisi väärälle ajolinjalle. Näin ollen Cevertin ajotekniikka saattoi vaikuttaa onnettomuuteen.


title: François Cevert

text: Cevert oli kuollessaan 29 vuotta ja 224 päivää vanha. Hänet on haudattu Cimétière de Vaudelnay -hautausmaalle Vaudelnayn kylään, Maine-et-Loireen.


title: Hirschsprungin tauti

text: Hirschsprungin tauti on polygeeninen perinnöllinen sairaus, joka aiheuttaa muun muassa kroonisen ummetuksen. Hirschsprungin tauti nimettiin tanskalaisen lastenlääkärin Harald Hirschsprungin mukaan.


title: Hirschsprungin tauti

text: Taudin ilmaantuvuus on 1/5000. Jokaista naista kohden sitä sairastaa 3,9 miestä. Tautia sairastavan sisaruksilla on 200-kertainen riski sairastua tautiin.


title: Hirschsprungin tauti

text: Normaalissa suolistossa suolen poikittaisten ja pitkittäisten lihaskerrosten välissä on Auerbachin hermopunos, joka vastaa suolen peristaltiikasta. Hirschprungin taudissa punos on vajaa paksusuolen ja peräsuolen alueelta minkä takia kehittymätön osa suolesta on pysyvästi supistunut. Ulostetta alkaa kertyä supistuneen alueen eteen, joka johtaa lopulta megakooloniin eli paksusuolen laajenemiseen. Sairaus ei välttämättä ole synnynnäinen vaan voi myös aiheutua esimerkiksi Parkinsonin taudin komplikaationa. Kysymyksessä ei aina ole edes itsenäinen sairaus vaan useiden kehitysvammasyndroomien mahdollinen oire.


title: Hirschsprungin tauti

text: Synnynnäisessä hirschprungin taudissa hermostopunoksen vaurio syntyy hermopienan solumigraation aikana raskausviikoilla 5–7.


title: Hirschsprungin tauti

text: Hirschsprungin tautiin vaikuttavia geenejä tunnetaan useita. Geneettiset tekijät vaikuttaavat usein sikiökehityksen aikana hermopienan solujen migraatioon ja proliferaatioon.


title: Hirschsprungin tauti

text: RET-geeni koodaa hermopienan solujen reseptoria ja sen mutaatiot aiheuttavat hirschprungin tautia. Geenimutaatio on merkittävin tautia aiheuttavista geeneistä ja se on löydetty 35 % satunnaisista tautitapauksista. Perinnöllisissä tautitapauksissa mutaatio löytyy noin puolella taudin kantajista. RET reseptorin ligandi GDNF toimii kemotaktisena tekijänä migroiville soluille. Se ohjaa solut kohti seuraavaksi hermotettavaa suolen aluetta. GDNF muodostaa GFL-GFRα kompleksin ennen sitoutumistaan RET-reseptoriin. Näin mutaatiot myös GDNF-ligandia tai sen kompleksia koodaavissa geeneissä voi aiheuttaa Hirschsprungin tautia.


title: Hirschsprungin tauti

text: EDN3 ligandin sitoutuessa ENDRB-geenin koodaamaan reseptoriin, käynnistyy signaalikaskadi joka vaikuttaa kohdesolun proliferaatioon ja eriliastumiseen. Signaalireitillä on tärkeä rooli migraation ylläpidossa, sillä erilaistuneet solut eivät voi edetä suolessa. Liian aikainen erilaistuminen siten hidastaa normaalia migraatioita joka edelleen aiheuttaa Hirschprungin tautia. Mutaatiot reseptorin, ligandin tai ligandin aktivoivan ECE1-entsyymin geenissä aiheuttavat siten Hirschsprungin tautia.


title: Hirschsprungin tauti

text: Hirschsprungin taudissa paksusuolen ja peräsuolen alueella on hermoston puutteellisuudesta johtuva tukos. Suoleen kerääntyvä uloste aiheuttaa megakooloniksi kutsutun tilan, missä paksunsuolen seinä turpoaa. Uloste ei pääse tukoksen yli, mikä aiheuttaa ummetusta, vatsan pinkeyttä ja oksentelua.


title: Hirschsprungin tauti

text: Taudin diagnoosi tehdään yleensä pian syntymän jälkeen. Mikäli vastasyntyneen ensimmäinen uloste, niin kutsuttu lapsenpihka, ei tule ennen 48 tuntia syntymästä on syytä epäillä Hirschsprungin tautia. Taudin todentamiseen voidaan käyttää suolen varjoainekuvausta ja alustavan diagnoosin jälkeen hermoganglioiden puutos voidaan todeta solunäytteellä. Myös peräaukon sulkijalihaksen refleksiä voidaan käyttää diagnoosin varmentamiseen kun lapsi on 12 vuorokautta vanha.


title: Hirschsprungin tauti

text: Hirschsprungin taudin hoito on yleensä kirurginen. Lyhyessä ja keskilyhessä fenotyypissä tehdään niin kutsuttu TERPT "(transanal endorectal pull-through)" -leikkaus, jossa vaurioitunut osa suolta vedetään anuksen läpi ja leikataan pois. Mikäli leikkaus ei tuota haluttua tulosta, tautia voidaan hoitaa myös botuliini injektiolla supistuneelle alueelle.


title: Moto Guzzi

text: Moto Guzzi on italialainen moottoripyörien valmistaja, joka tunnetaan myös nimellä Guzzi. Yritys perustettiin vuonna 1921 ja se on Euroopan vanhin moottoripyörien valmistaja. Tehdas sijaitsee Pohjois-Italiassa Mandello del Lariossa. Aprilia osti sen 2001. Vuodesta 2004 se on ollut osa Piaggio-konsernia.


title: Moto Guzzi

text: Perustajat Carlo Guzzi, Giorgio Parodi ja Parodin hyvä ystävä Giovanni Ravelli, joka oli kilpa-ajaja ja sotilaslentäjä, aloittivat moottoripyörien pienimuotoisen valmistuksen jo 1917. Kun Ravelli kuoli koelento-onnettomuudessa 11. elokuuta 1919, Guzzi ja Parodi sijoittivat hänen muistokseen Italian ilmavoimien tunnuksen, kotkan, uuden yhtiönsä tunnukseen.


title: Moto Guzzi

text: Tunnetuimpia Moto Guzzin malleja ovat urheilullinen Le Mans, custom-tyylinen California ja matka-ajoon suunniteltu Norge. Matkailuun ja enduroon soveltuu Stelvio. Valikoiman keveimpiä ovat V7 ja Nevada.


title: Moto Guzzi

text: Viime aikoina tuotannossa olleet mallit: Moto Guzzi on tunnettu korkeasta laadustaan ja luotettavasta tekniikastaan. Mallisto kattaa kaikki käyttöalueet kuten custom, naku, enduro ja matkapyörät. Tehdas pyrki alusta asti ennakkoluulottomiin ratkaisuihin ja osallistui useisiin kilpailuihin hyvällä menestyksellä. Moottoriratkaisuja oli monenlaisia ja useita kokoja. Myös nelisylinterisiä ahdettuja ja jopa kahdeksansylinterisiä moottoreita suunniteltiin.


title: Moto Guzzi

text:
Vuonna 1927 Giuseppe Guzzi (Carlon veli) teki koeajon Italiasta Nordkapiin uudella täysin jousitetulla mallilla, joka oli saanut nimen Norge edellisenä vuonna pohjoisnavalle lentäneen italialaisen ilmalaivan kunniaksi. Aikaisemmat moottoripyörien rungot olivat jäykkiä kuten polkupyörien. Koeajo onnistui hyvin ja jousitettua mallia alettiin käyttää yleisesti muuallakin. Norge-nimi jäi pysyvästi tehtaan mallistoon. (Maailmansotien välisenä aikana oli muodikasta ajaa tämä reitti Etelä-Euroopasta Nordkapiin; eräänlainen sen ajan rannikolta rannikolle -ajo.)
Sodan alla vuonna 1939 alettiin valmistaa moottoripyöriä sotilaskäyttöön. Ne perustuivat Airone-malliin. Guzzin sotilaspyöriä tehtiin 29 926 kappaletta.


title: Moto Guzzi

text: Sodan jälkeen yhtiö valmisti noin 50 000 kappaletta kaksitahtimoottorilla varustettua, kevyttä, käytännöllistä ja lujatekoista Guzzino 65 -mallia, jonka suunnitteli Antonio Micucci.


title: Moto Guzzi

text: Päättäväinen siirtyminen isoihin 500-kuutioisiin moottoreihin tapahtui vuonna 1950 kehitetyn mallin, Falconen, myötä. Se oli pitkään kaikkien motoristien unelma. Niihin aikoihin Carlo Guzzi alkoi kehittää myös uutta teleskooppisovellusta etuhaarukkaan. Ratkaisu on yhä yleisesti käytössä ja näkyy useissa malleissa siten, että etuiskunvaimentimien teleskoopit ovat "nurin päin" paksumpi ja siten tukevampi pää alaspäin. 1960-luvulla ratkaisu oli jo aika monessa mallissa ja yleistyi vähitellen.


title: Moto Guzzi

text: Moto Guzzi aloitti ensimmäisenä maailmassa tuulitunnelin käytön apuna moottoripyörien suunnittelussa, vuonna 1950. Sama tuulitunneli on yhä käytössä tehtaalla.


title: Moto Guzzi

text: Vuonna 1965 insinööri Giulio Cesare Carcano suunnitteli V2-moottorin, jossa v-kulma on 90°. Moottori sijoitettiin runkoon pituussuuntaisesti. Siitä tuli aikanaan Moto Guzzin tunnusmerkki. Kaksisylinterinen moottori on ainakin teoriassa mahdollista rakentaa hyvin tärinättömäksi juuri 90°:n v-kulmalla.


title: Moto Guzzi

text: Kaikille nykyisille malleille on tyypillistä kardaaniveto ja suuritilavuuksinen ja ilmajäähdytteinen 90° V2-moottori, joka on sijoitettu pitkittäin runkoon.


title: Moto Guzzi

text: Moto Guzzi osallistui alusta asti kilpailuihin ja kehitti uusia ratkaisuja moottoripyöriin. Lopettaessaan kilpailuihin osallistumisen vuonna 1957 tehtaalle oli kertynyt 3329 voittoa virallisissa kilpailuissa, 14 maailmanmestaruutta ja 11 voittoa Tourist Trophy -kilpailussa.


title: Moto Guzzi

text:
Guzzin maailmanmestareita:
Euroopanmestareita:


title: Louis Jean Pierre Vieillot

text: Louis Pierre Vieillot (10. toukokuuta 1748 Yvetot, Ranska – 24. elokuuta 1830 Sotteville-lès-Rouen) oli ranskalainen lintutieteilijä.


title: Louis Jean Pierre Vieillot

text: Vieillot työskenteli liikeasioissa San Domingon saarella Haitissa, kun hän Ranskan vallankumouksen pyörteissä joutui pakenemaan Yhdysvaltoihin. Amerikassa ollessaan hän alkoi järjestelmällisesti tutkia lintuja, ja julkaisi 1808 teoksen "Histoire naturelle des oiseaux de l'Amérique Septentrionale." Hän kuvaili suuren määrän lintuja ensi kerran tieteelle, ja 26 hänen muodostamaansa lintusukua on yhä käytössä. Vieillot oli yksi ensimmäisistä ornitologeista, jotka tutkivat lintujen höyhenpuvun muutoksia. Hän oli myös yksi ensimmäisistä, jotka tutkivat sekä eläviä lintuja että nahkoja.


title: Louis Jean Pierre Vieillot

text: Vieillot palasi vuonna 1800 tai 1801 Ranskaan, missä hän sai paikan kirjoittajana "Bulletin des Loisissa". 1802 hän julkaisi teoksen "Histoire naturelle et générale des colibris, oiseaux-mouches, jacamars et promerops", jonka kuvitti hänen ystävänsä Jean-Baptiste Audebert. Tätä seurasi teos "Histoire naturelle des plus beaux oiseaux chanteurs de la zone torride" vuonna 1806.


title: Louis Jean Pierre Vieillot

text: 1816 julkaistussa "Analyse d'une nouvelle Ornithologie Elémentaire" -teoksessaan Vieillot esitti oman lintujen luokittelujärjestelmänsä, jota hän jatkoi teoksessaan "Nouveau Dictionaire d'Histoire Naturelle" 1816–1819. Vuonna 1820 Vieillot otti hoitaakseen loppuun Pierre Joseph Bonnaterren 1790 aloittaman "Tableau encyclopédique et méthodique" -teoksen, johon hän kirjoitti lintuja käsittelevän osan.


title: Louis Jean Pierre Vieillot

text: Vieillotin uskotaan kuolleen kurjuuteen Sotteville-lès-Rouenissa 1830.


title: Louis Jean Pierre Vieillot

text: Vieillotin tieteelle kuvailemia lintuja ovat muun muassa myrskykeiju, amerikansirri, valkoperäsirri, palsasirri, tundravikla, amerikanvesipääsky, tunturikihu, pikkukiuru, intianvaris, keltarintavireo, sarakerttunen, kultarinta, vuoriuunilintu ja tiltaltti.


title: Renata Tebaldi

text: Renata Ersilia Clotilde Tebaldi (1. helmikuuta 1922 Pesaro – 19. joulukuuta 2004 San Marino) oli italialainen sopraano.


title: Renata Tebaldi

text: Tebaldi syntyi Pesarossa. Hänen ensiesiintymisensä oli vuonna 1944, ja vuonna 1946 hän esiintyi La Scala -teatterin uusissa avajaisissa Milanossa. Tebaldi lauloi La Scalassa vuoteen 1959 ja debytoi Yhdysvalloissa 1950. Hän vetäytyi esiintymislavoilta 1970-luvulla; viimeinen konsertti pidettiin 1976. Uransa loppuvaiheessa Tebaldia pidettiin usein Maria Callasin kilpailijana.


title: Renata Tebaldi

text: Tebaldi esiintyi muun muassa Verdin ja Puccinin oopperoissa. Hänen vakiorooleihinsa kuului Desdemona Verdin oopperassa "Otello".


title: Renata Tebaldi

text: Tebaldi kuoli 82-vuotiaana kotonaan San Marinossa pitkällisen sairauden murtamana.


title: Halterneck

text:
Halterneck eli niskalenkki on naisten vaatteiden pääntien rakennetyyppi, jossa niskan takaa tai kaulan ympäri kiertävä lenkki kannattaa vaatetta. Niskalenkki voidaan valmistaa yhdistämällä olkaimet ja viemällä ne kaulan taakse. Nimitys voi tarkoittaa joko pukua tai yksittäistä toppia ("niskalenkkitoppi"); jälkimmäinen on hihaton paita.
Halterneck-rakenne mahdollistaa tavallista avoimemman selkäkappaleen: se jättää selän paljaaksi paljastaen lapaluut. Tämän vuoksi niskalenkkiasujen kanssa käytetään olkaimettomia rintaliivejä, jos liivejä ollenkaan käytetään. Jotkin halterneck-vaatteet kiinnitetään solmimalla kannatusnauhat niskan takaa. Tällainen malli löytyy usein uimapuvuista.


title: Halterneck

text: Termi "halter" tulee saksan kielestä, kuten sanassa "Büstenhalter", mikä suoraan käännettynä tarkoittaa "rintojen pitäjää" ja on vastaava sana "rintaliiveille".


title: Volkswagen LT

text: Volkswagen LT on Volkswagenin (myöhemmin Volkswagen Nutzfahrzeugen) vuosina 1975–2006 valmistama suurikokoinen pakettiauto. Ensimmäisen sukupolven LT oli kokonaan Volkswagenin itsensä kehittämä malli, kun taas toinen sukupolvi oli Mercedes-Benz Sprinterin sisarmalli. Volkswagen LT:n seuraajaksi tullut Crafter on niin ikään kehitetty yhteistyössä Mercedes-Benzin kanssa.


title: Volkswagen LT

text: Volkswagen LT:n suunnittelussa tavoitteena oli mahdollisimman suuri tavaratila puristettuna mahdollisimman pieniin ulkomittoihin. Ohjaamon alle sijoitettu moottori oli yksi tähän pyrkivistä keinoista, ja peräisin valmistajan pienemmästä pakettiautosta, Transporterista. LT:ssä moottori sijaitsi edessä etuistuinten välissä. Uusi malli esiteltiin vuonna 1975 Berliinissä. Nimeksi annettiin yksinkertaisesti LT, joka tulee saksan kielen sanoista "Lasten-Transporter" ("kuorma-transporter"). Nimellä haluttiin kuvata auton kokoluokkaa ja sen suuntaamista ammattikäyttöön. Mallia sai alun perin kolmella kokonaispainolla; pienin oli 2,8 tonnia, keskimmäinen 3,1 tonnia ja suurin 3,5 tonnia (LT 28, LT 31, LT 35). Tarjolla oli kaksi akseliväliä ja kattokorkeutta.


title: Volkswagen LT

text: Ongelmia aiheutti sopivan moottorin saaminen malliin, sillä valmistajan omat moottorit olivat ilmajäähdytteisiä taakse sijoitettavia boksereita. Samoihin aikoihin esitellyn Golfin uudemmat moottorit olisivat olleet tarkoitukseen aivan liian pieniä. Volkswagen-konserniin kuuluvalla sisarmerkki Audilla oli tarjota Audi 100:n 2,0-litrainen nelisylinterinen bensiinimoottori, joka sovitettiin raskaaseen pakettiautoon leikkaamalla tehoa 75 hevosvoimaan, sillä näin saatiin kohtuullinen vääntö alakierroksille.


title: Volkswagen LT

text: Vuodesta 1976 lähtien tarjolla oli Perkinsiltä peräisin oleva nelisylinterinen 2,7-litrainen (65 hv) dieselmoottori. Sen käynti ei ollut tasaista ja käyntiääni oli epämiellyttävä. Volkswagen toimi nopeasti ja vuonna 1978 insinöörit kehittivät Golfissa käytetystä 1,6 litran dieselistä kaksi sylinteriä lisäämällä uuden 2,4-litraisen kuusisylinterisen, joka tuotti 75 hevosvoimaa. Tämän koneen käynti oli tasaista ja käyntiääni siedettävä. Moottori oli niin onnistunut, että Volvo otti sen käyttöönsä dieselkäyttöisissä henkilöautoissaan.


title: Volkswagen LT

text: Keväällä 1983 Volkswagen korvasi moottorin voimakkaammalla turbodieselillä mallin, teholtaan 75 kW (102 hv). Tämä teki LT:stä tehokkaimman pakettiauton Euroopassa, myös vääntö oli ylivoimainen muihin nähden, 195 newtonmetroä. LT oli saatavilla myös kuusisylinterisellä 66 kilowatin (90 hv) bensiinimoottorilla. Moottorit, joiden sijoittelu oli nyt entistä matalampi, sallivat kolmannen istuimen sijoittamisen ohjaamoon. Uusien koneiden myötä auto sai uuden kojelaudan, sekä kolme erilaista akseliväliä. Moottori sinänsä ei ollut matalampi, vaan se oli kallistettu, josta syystä vaihdelaatikko ja tasauspyörästö oli uudessa mallissa sivussa auton keskilinjasta. Tämä uudistus tuli jo ennen turbon lisäämistä.


title: Volkswagen LT

text: Kaksi vuotta myöhemmin mallistoon lisättiin entistä raskaampi versio, 5,6 tonnin LT 55. Käyttäjät olivat erityisesti tyytyväisiä LT 35 -versioon jota oli tarjolla ilman paripyöriä, tämä mahdollisti leveämmän tavaratilan pyöräholvien kohdalla jotka olivat aikaisempaa kapeammat. Vaativampaan käyttöön oli lisävarusteena tarjolla kytkettävä neliveto. LT ei kokenut ensimmäisen vuosikymmenensä aikana sanottavia muutoksia ulkonäössään. Vuonna 1986 tehtiin hienoisia muutoksia muuten ajattomaan muotoiluun, jonka yhteydessä pyöreät ajovaloumpiot korvattiin suorakaiteen muotoisilla. Syksyllä 1993 muotoiltiin jälleen ulkonäköä hillitysti, nyt kohteena oli jäähdyttimen säleikkö ja muoviosat ajovalojen ympärillä. Moottoriksi tuli tarjolle 70 kW (95 hv) välijäähdytetty turbodiesel.


title: Volkswagen LT

text: Yhdysvalloissa on yhä nähtävissä liikenteessä lukuisia LT-alustaisia matkailuajoneuvoja, malli sopi tarkoitukseen tilojensa ja muotonsa puolesta erityisen hyvin. LT:n onnistunut rakenne innoitti suunnittelemaan yhä suurempia malleja. Volkswagen kehitti yhteistyössä MAN-yhtiön kanssa G-sarjan kuorma-auton painoluokkiin kuudesta kymmeneen tonniin. Näitä valmistettiin vuosien 1979–1993 välisenä aikana.


title: Volkswagen LT

text: Kun toinen sukupolvi esiteltiin oli sen edeltäjää valmistettu 21 vuoden aikana vajaa puoli miljoonaa kappaletta. Vuonna 1995 Volkswageniin kuuluneesta hyötyajoneuvo-osastosta Volkswagen Nutzfahrzeugesta tehtiin oma merkkinsä. Vuonna 1996 Volkswagen Nutzfahrzeuge ja Mercedes-Benz allekirjoittivat sopimuksen yhteisen pakettiautomallin valmistamisesta. Kyseessä oli Mercedes-Benz Sprinteriin pohjautuva toisen sukupolven LT.


title: Volkswagen LT

text: Toisen sukupolven LT:ssä Volkswagen luopui rakenteesta jossa ohjaamo oli moottorin päällä. Volkswagen oli luopunut tästä merkille vuosikymmeniä tunnusomaisesta tavasta aiemmin jo Transporterin neljännessä sukupolvessa. Mallisto ulottui 2,6 tonnista 4,6 tonniin.


title: Sokea kauhu

text: Sokea kauhu ("See No Evil" tai "Blind Terror") on vuonna 1971 ensi-iltansa saanut brittiläinen kauhuelokuva. Siinä Mia Farrow esittää äskettäin sokeutunutta Sarah-nimistä naista. Sarah palaa setänsä taloon, jossa hänen sukulaisensa on murhattu hänen tietämättään. Sarah löytää ruumiit yksi kerrallaan ja joutuu pakenemaan mielipuolista tappajaa. Elokuvalla oli pieni budjetti, mutta siitä tuli sitäkin suositumpi; erityisesti Farrow'n roolisuoritusta on kehuttu.


title: Sokea kauhu

text: "Video-oppaassa" vuodelta 1994 Kari Salminen pitää asetelmaa kiinnostavana ja ohjausta varmana, mutta tarinaa silti melko tyhjästä nyhjäistynä. Hän antaa "Sokealle kauhulle" kaksi tähteä viidestä, mikä vastaa sanallista arviota ”keskinkertainen”. "VideoHound's Golden Movie Retriever" antaa elokuvalle kolme tähteä neljästä.


title: Tapani Ripatti

text: Tapani Ripatti (s. 4. tammikuuta 1950) on lahtelainen eläkkeellä oleva radiotoimittaja ja DJ. Hän kuuluu kotimaiseen DJ Hall of Fameen. Lisäksi hän on toiminut useita kausia Lahden kaupunginvaltuutettuna, edustaen SDP:tä.


title: Tapani Ripatti

text: Levyjen soittamisen hän aloitti 1960- ja 1970-lukujen vaihteessa, esiintyen pääasiassa nimellä DJ Beaver. 1970- ja 1980-lukujen vaihteessa hän toimi muun muassa Levyraadin vakiojäsenenä. 1980-luvulla hän oli Yleisradion Radio 1:n viihdetoimituksessa, jossa juonsi nuorten ohjelmia, joilla oli oma merkittävä vaikutuksensa vuosikymmenen nuorisokulttuuriin. Ripatti kirjoitti myös musiikkiarvosteluja muun muassa Suosikkiin. Samalla vuosikymmenellä hän veti radiossa Radio 1983 -ohjelmaa, heti sen jälkeen Ocsidia ja 1990-luvulla Tri Patti's partylinea sekä Yövuoroa, jotka kaikki olivat diskoon ja uudempaan elektroniseen tanssimusiikkiin keskittyneitä ohjelmia. Vuonna 2011 hän työskentelee Ylen Lahden Radiossa tuottajana.


title: Tapani Ripatti

text: Ripatti tunnetaan nopeasta, persoonallisesta puhetyylistään, joka on tuonut sekä faneja että vihamiehiä eli niitä, jotka vaihtavat radiokanavaa välittömästi häntä kuullessaan. Hän kertoo myös saaneensa aikoinaan paljon palautetta tavastaan puhua lähetyksissä soittamansa musiikin päälle: Musiikin nauhoittaminen radiosta oli 1980-luvulla hyvin yleistä, ja nauhoittajia luonnollisesti harmitti hyvän musiikin osittainen "pilaaminen" tällä tavalla, ulkopuolisella puheella. Kesäkuussa 2007 YLEn Yöradiossa lähetetyn Ocsid-spesiaalin aikana, Souvlakin "Inferno"-kappaleen alkuosan päälle puhuessaan Ripatti toteaakin nauraen seuraavaa: "Toivon todella hartaasti, että joku edelleen yrittää äänittää. Sillä tämä on äänittäjän ihanneohjelma, ollut aina."


title: Tapani Ripatti

text: Vaikka Ripatti yhdistetään usein nimenomaan dance- ja klubimusiikkiin, on hän laajemminkin afroamerikkalaisen tai yleensä mustan musiikin ystävä. Funk, reggae, soul, rhythm and blues ja esimerkiksi Chuck Berryn kaltaiset artistit ovat hänelle läheisiä.


title: Tapani Ripatti

text: Lokakuussa 2014 Ocsid teki paluun lahtelaisen LiMu Radion kautta. Ripatti on juontanut kaksituntista ohjelmaa joka toinen keskiviikko kello 19-21.


title: Perkins

text: Perkins on brittiläinen moottorivalmistaja, jonka omistaa nykyään Caterpillar. Aiemmin aina 1970-luvulle asti Perkins valmisti dieselmoottoreita henkilöautoihin, kunnes autotehtaat ryhtyivät kehittämään moottorinsa itse. Tehtaan perusti Frank Perkins Peterboroughiin vuonna 1932. Vuodesta 1959 se kuului Massey Fergusonille kunnes se siirtyi Caterpillarille vuonna 1998. Nykyään Perkinsin valikoimaan kuuluvat merimoottorit ja moottorit maatalous- ja maansiirtokoneisiin.


title: Final Fantasy III

text: Final Fantasy III () on Squaren (nyk. Square Enix) kehittämä ja alun perin 1990 Nintendo Family Computerille julkaisema "Final Fantasy"-sarjan roolipeli.


title: Final Fantasy III

text: Peli oli viimeinen Famicomille kehitetty "Final Fantasy" -sarjan osa. Se oli samalla yksi 8-bittisen konsolin laajimmista roolipeleistä.


title: Final Fantasy III

text: "Final Fantasy III":n alkuperäisversio ilmestyi ainoastaan Japanissa. Pelistä julkaistiin vasta vuonna 2006 maailmanlaajuisesti Nintendo DS -käännös, jonka uudistuksiin kuuluvat selkeästi paranneltu grafiikka ja ennen kaikkea kolmiulotteisuus. "Final Fantasy III":sta oli myös tarkoitus laatia WonderSwan Color -versio, jonka useaan otteeseen myöhästynyt julkaisu kuitenkin peruutettiin.


title: Final Fantasy III

text: "Final Fantasy III" ottaa vaikutteita sarjan ensimmäisestä osasta siltä osin, että pelissä palataan takaisin tasopohjaiseen hahmonkehitykseen ja ammatinvalintaan. Alussa jokaisen hahmon tittelinä on ”freelancer”, joka voidaan kuitenkin vaihtaa hyvin pian pelin alkamisen jälkeen. Valittavia hahmoluokkia on aluksi viisi, mutta pelin edetessä pelaajalle tarjotaan useampiakin vaihtoehtoja. Pelin valikkoa voidaan hyödyntää esineiden ja taikojen käytössä, hahmojen varustamisessa sekä tallentamisessa.


title: Final Fantasy III

text: "Final Fantasy III" oli siinä mielessä merkityksellinen, että se esitteli kaksi sarjaan myöhemmin vakiintunutta komentoa, jotka ovat varastaminen sekä vastustajia vahingoittavien olentojen kutsuminen. Edellisiin osiin verrattuna taisteluja myös parannettiin siten, että hahmojen alkuperäisen kohteen kuollessa he kykenivät iskemään niihin vihollisiin, joita ei oltu vielä tapettu.


title: Final Fantasy III

text: "Final Fantasy III":n neljän päähenkilön tehtävänä on estää pahan Xande-velhon yritys valloittaa maailma ja horjuttaa valon ja pimeyden välistä tasapainoa. Ensimmäisen "Final Fantasyn" tavoin pelattavia hahmoja ei ole valmiiksi nimetty, ja heihin viitataan vain yhteisellä nimityksellä ”Valon soturit” (). Heidän taustastaan kerrotaan vain se, että he ovat Urin kylästä kotoisin olevia nuoria miehiä, jotka kasvatti Topapa-niminen pappi. Kuitenkin uudistetussa Nintendo DS -versiossa hahmoille on annettu sekä nimet että selkeämmät karakteristiikat:


title: Final Fantasy III

text:
Vuosia sitten valtaisa tulva upotti alleen koko maailman. Tapahtumasta selvinneet ihmiset asuttavat nyt merten yllä leijuvaa saarta, jonne maanjäristyksen seurauksena syntyy merkillinen luola. Neljä Urin kylässä asuvaa nuorukaista löytävät luolasta maagisen kristallin. Tältä he saavat tietää olevansa valittuja Valon sotureita, joiden kohtalona on sekä palauttaa maailma entiselleen että estää kuolemattomaa Xandea ottamasta sitä hallintaansa. Kristallin luovuttaessa sotureille voimiaan nämä saavat mahdollisuuden vaihtaa ammattejaan, jotka edelleen vahvistuvat heidän kohdatessa muita kristalleja. Riittävän voimakkaina Valon soturit voivat aloittaa taistelunsa maailmaa heikentävää pimeyttä vastaan; samalla heidän on kuitenkin pidettävä huolta siitä, että pimeyden voima on yhtä suuri kuin valon – tasapainon takaamiseksi.
"Final Fantasy III" oli Nobuo Uematsun 21. videopelisävellys. Pelin alkuperäinen soundtrack julkaistiin vuonna 1991 nimellä "Final Fantasy III: Original Sound Version", johon nauhoitetut 44 kappaletta ovat Famicomin äänenlaadun mukaisia. Tätä ennen oli kuitenkin ilmestynyt seitsemän vokalisoitua kappaletta sisältävä "Final Fantasy III: Yūkyū no Kaze Densetsu", jonka julkaisuvuosi oli sama kuin itse pelinkin. Syyskuussa 2006 julkaistiin Nintendo DS -versioon perustuva "Final Fantasy III Original Soundtrack", jonka sovittivat Tsuyoshi Sekito ja Keiji Kawamori.


title: Joanna Kuvaja

text: Joanna Kuvaja (os. Väre, s. 5. lokakuuta 1984) on suomalainen televisiojuontaja, joka tuli tunnetuksi Miss Suomen II perintöprinsessana vuonna 2007. Hän on kotoisin Mikkelistä. Kuvaja on työskennellyt hevostenhoitajana ja on asunut Italiassa, Rooman lähettyvillä vuodet 2003–2006. Kuvaja on ollut vuoden 2012 alusta Ylen raviohjelmien juontaja.


title: Joanna Kuvaja

text: Ennen Roomaan muuttoaan Kuvaja harrasti yleisurheilua. Hän voitti kolme SM-mitalia nuorten sarjoissa aitajuoksuviestissä ja 4×100 metrin viestissä. Kuvaja edusti Mikkelin Kilpa-Veikkoja.


title: Joanna Kuvaja

text: Miss Suomi -kilpailun aikana Kuvaja oli 22-vuotias, 169 senttiä pitkä, 55-kiloinen ja hänen niin sanotut strategiset mittansa (rinnan-, vyötärön- ja lantionympärys senteissä) olivat 87–65–91. Hänen painoindeksinsä oli 19,3.


title: Joanna Kuvaja

text: Kuvaja oli vuonna 2007 toisena juontajana MTV3-kanavan 15-osaisessa "Ratsailla ja rattailla" -televisio-ohjelmassa. Tätä nykyä hän juontaa lauantain Toto75-ravien koostelähetystä, "Ravisuora"-ohjelmaa Yle TV1-kanavalle. lisäksi toimii MTV3-kanavalla esittävän Teknavi-nimisen autoihin ja teknologiaan keskittyvän ohjelman juontajana sekä yhdessä Ilkka Uusivuoren kanssa 2018 MTV3-kanavalla esitetyn Fort Boyard -seikkailuohjelman juontajana.


title: Joanna Kuvaja

text: Joanna Kuvaja on avioliitossa malli Kalle Kuvajan kanssa ja heillä on kaksi yhteistä lasta.


title: Paavo Niinikoski

text: Paavo Eevertti Niinikoski (16. maaliskuuta 1926 Reisjärvi – 19. lokakuuta 1993 Haapajärvi) oli kansanedustaja ja kunnallisvaikuttaja.


title: Paavo Niinikoski

text: Taksiautoilijana toiminut Niinikoski toimi myös useissa kunnallisissa luottamustehtävissä Haapajärvellä vuodesta 1954 lähtien. Vuonna 1961 hänet valittiin ensimmäisen kerran silloisen Haapajärven kauppalan valtuustoon. Valtuustossa ja edelleen kaupunginhallituksessa hän toimi vuoteen 1984 saakka, viimeksi kaupunginvaltuuston puheenjohtajana.


title: Paavo Niinikoski

text: Kansanedustajaksi hänet valittiin ensimmäisen kerran vuonna 1966. Kansanedustajan tehtävät keskustapuolueen eduskuntaryhmässä jatkuivat vuoteen 1975 asti.


title: Paavo Niinikoski

text: Niinikosken vanhemmat olivat metsäteknikko Viljami Niinikoski ja Hilma Maria Istula. Niinikosken puoliso vuodesta 1953 oli Eeva Hillevi Varis.


title: Allan–Herndonin oireyhtymä

text: Allan–Herndonin oireyhtymä (myös Allan–Herndon–Dudleyn oireyhtymä) on X-kromosomissa olevan vaurion aiheuttama perinnöllinen oireistokokonaisuus. Sen keskeisiä piirteitä ovat kehitysvammaisuus, alhainen lihasjänteys (hypotonia), ylireagoivat refleksit ja pakkoliikkeet. Useat lihakset voivat olla alikehittyneitä.


title: Allan–Herndonin oireyhtymä

text: AH-oireiset ovat harvoin puhe- ja liikuntakyvyttömiä. Monilla potilailla on pääkallossaan poikkeavuuksia. Syndrooma kuvattiin ensi kertaa vuonna 1944.


title: Allan–Herndonin oireyhtymä

text: Useimpien Allan–Herndon-lasten kehitys on ensimmäisien elinkuukausien aikana täysin normaalia.


title: Eric Thompson

text: Eric Thompson (14. marraskuuta 1919 – 22. elokuuta 2015) oli brittiläinen Formula 1 -kuljettaja. Hän osallistui vain yhteen Grand Prix -kilpailuun ja saavutti kaksi MM-pistettä.


title: Eric Thompson

text: Thompson oli osa Aston Martinin urheiluautotallia vuodesta 1949 vuoteen 1953. Hän sijoittui kolmanneksi Le Mansissa Lance Macklinin kanssa vuonna 1951. Tämän lisäksi hän sijoittui muissakin kilpailuissa hyvin. Thompson kilpaili Connaught-tallissa pienessä Formula Libre -sarjan kilpailussa, mutta hänen osallistumisensa F1-sarjan Britannian Grand Prix'hin kaudella 1952 oli hänen uransa paras kilpailu, jossa ajettiin yksipaikkaisilla autoilla. Hän sijoittui kilpailussa viidenneksi ja saavutti kaksi MM-pistettä. Hän tuli maaliin kolme kierrosta voittajaa jäljessä. Thompson ajoi myös F1-sarjan ulkopuolisia kilpailuja.


title: Eric Thompson

text: Kilpa-autoilun jälkeen Thompson siirtyi liike-elämään, jossa toimi Lloydsin vakuutuksenantajana (). Lisäksi hän välitti autourheiluun liittyviä harvinaisia kirjateoksia.


title: Antti Tervo

text: Antti Tervo (9. joulukuuta 1842 – 24. joulukuuta 1892) oli suomalainen runoilija, toimittaja ja kansakoulunopettaja. Hänen runojaan ja laulujaan julkaistiin pääasiassa sanomalehdissä. Tervo oli myös yksi tamperelaisen "Koi"-lehden perustajista.


title: Antti Tervo

text: Antti Tervo syntyi Sotkamossa maanviljelijäperheeseen. Hänen vanhempansa olivat talollinen Pekka Tervo ja Kaisa Korhonen.


title: Antti Tervo

text: Antti Tervo opiskeli Jyväskylän seminaarissa vuodesta 1863 lähtien ja valmistui kansakoulunopettajaksi 1868. Hän sai heti valmistuttuaan opettajantyötä Tampereelta, josta tuli hänen kotikaupunkinsa. Tervo oli mukana opetusta tukevassa hyväntekeväisyystyössä pitämällä luentoja ja järjestämällä rahankeruuta mm. Helsingin suomalaisen alkeisopiston hyväksi.


title: Antti Tervo

text: Tervon ensimmäiset sanomalehdissä ilmestyneet runot julkaistiin "Tampereen Sanomissa" 1870 nimimerkillä Trv, jota Tervo käytti muissakin sanomalehtirunoissaan. Runoissa korostuivat isänmaallisuus ja luonto, ja niiden joukossa oli mukaelmia vieraskielisistä runoista. Useat runot oli laadittu tuttujen laulujen sävelmille, sillä Tervo oli kiinnostunut myös musiikista. Ainoaksi jääneen laulukokoelmansa "Kuusen kukkia ja kukkais-kieltä" Tervo julkaisi omalla kustannuksellaan 1876. Sen lisäksi hän suomensi kaksi melko tuntematonta romaania.


title: Antti Tervo

text: Opettajantyönsä ohessa Tervo kiinnostui sanomalehden perustamisesta. Niinpä hän perusti opettajakollegoidensa August Favénin ja Herman Niemen kanssa "Koi"-nimisen sanomalehden kilpailemaan seudun sanomalehtikenttää yksin hallinneen "Tampereen Sanomien" kanssa. Lehden näytenumero ilmestyi 14. marraskuuta 1879 ja ensimmäinen varsinainen numero heti seuraavan vuoden alussa. "Koi" oli Tampereen seudun paikallislehti ja ajoi myös suomalaisuusasiaa. Lehden taru jäi kuitenkin melko lyhyeksi, sillä se lakkautettiin kannattamattomana toukokuussa 1881.


title: Antti Tervo

text: 1884 Tervo siirtyi Tampereen reaalilyseon laulunopettajaksi ja opetti laulua vuoteen 1889 asti. Hän kuoli Tampereella jouluaattona 1892 50-vuotiaana.


title: Antti Tervo

text: Antti Tervon nuorempi veli Juho Pietari Tervo kävi myös opettajaseminaarin ja toimi opettajana Nokian paperitehtaan koulussa.


title: Ruotsin naisten jalkapallomaajoukkue

text: Ruotsin naisten jalkapallomaajoukkue () on Ruotsin naisten edustusjoukkue jalkapallossa. Se toimii Ruotsin jalkapalloliiton alaisuudessa. Joukkue on saavuttanut MM-kilpailuissa kerran hopeaa (2003) ja kahdesti pronssia (1991, 2011). EM-kisoissa joukkue on sijoittunut kolmesti hopealle. Vuonna 1984 Ruotsin maajoukkue voitti UEFA:n epävirallisissa EM-kisoissa kultaa.


title: Ruotsin naisten jalkapallomaajoukkue

text: Vuoden 2011 MM-kilpailuissa Saksassa Ruotsi voitti alkulohkossaan Kolumbian 1–0, Pohjois-Korean 1–0 ja Yhdysvallat 2–1. Puolivälierissä Ruotsi voitti Australian 3–1 mutta hävisi välierissä Japanille samoin lukemin. Pronssiottelussa Ruotsi voitti Ranskan 2–1. Voittomaalin teki 82. minuutilla Marie Hammarström Ruotsin pelatessa vajaalukuisena Josefine Öqvistin ulosajon vuoksi.


title: Ruotsin naisten jalkapallomaajoukkue

text: Vuoden 2015 MM-kilpailuissa Kanadassa Ruotsi pelasi alkulohkossaan kolme tasapeliä: Nigeriaa vastaan tulos oli 3–3, Yhdysvaltoja vastaan 0–0 ja Australiaa vastaan 1–1. Ruotsi selviytyi lohkokolmosten välisessä vertailussa jatkoon neljännesvälieriin, joissa se hävisi Saksalle maalein 1–4. Ruotsin paras maalintekijä kisoissa oli kaksi maalia tehnyt Linda Sembrant.


title: Ruotsin naisten jalkapallomaajoukkue

text: Pohjoismaiden mestaruuden joukkue on voittanut viisi kertaa peräkkäin vuosina 1977-1981.


title: Nijmegenin murtumaoireyhtymä

text: Nijmegenin murtumaoireyhtymä on peittyvästi periytyvä sairaus, joka aiheuttaa kehitysvammaisuutta, syöpää, mikrokefaliaa, elimistön heikentynyttä vastuntakykyä infektioita vastaan ja ennenaikaisen kuoleman.


title: Nijmegenin murtumaoireyhtymä

text: Nijmegenin murtumaoireyhtymään liittyvä kehitysvammaisuus on yleensä lievää tai keskitasoista. Kehitysvammaisuus ilmenee monesti vasta noin 7-vuotiaana.


title: Nijmegenin murtumaoireyhtymä

text: Nijmegenin oireyhtymä on todettu alle 150 ihmisellä, joista 58 % on ollut miehiä. Syöpää esiintyy potilaista 43 prosentilla, ja pitkäikäisin Nijmegen-potilas eli 33-vuotiaaksi. Peräti puolet Nijmegen-potilaista on ollut puolalaisia. Tyypillisin kuolinsyy on syöpä.


title: Nijmegenin murtumaoireyhtymä

text: Syndrooma on nimetty Nijmegenin yliopiston (Alankomaat) mukaan.


title: Noora Hautakangas

text: Noora Hautakangas (s. 22. maaliskuuta 1984 Soini) on vuoden 2007 Miss Suomi -kilpailun voittaja ja Suomen edustaja vuoden 2007 Miss Universum -kilpailussa.


title: Noora Hautakangas

text: Noora Hautakangas juonsi vuoteen 2016 saakka Voicen aamua yhdessä Anssi Honkasen ja Tuottaja Jääskeläisen kanssa. Lisäksi hän on juontanut Yle TV2:lla moottoriurheilu-aiheista MotorSport-ohjelmaa. Hautakangas on myös juontanut metsänhoitoon keskittynyttä MTV3:n "Vihreä Kulta" -ohjelmaa yhdessä Arttu Harkin kanssa. Vuonna 2015 Hautakangas juonsi Nelosella esitettävää "Aatami etsii Eevaa" -televisiosarjaa.


title: Juan Ignacio Molina

text: Juan Ignacio Molina (24. kesäkuuta 1740 Villa Alegre – 12. syyskuuta 1829 Imola) oli chileläinen jesuiittapappi ja luonnontieteilijä.


title: Juan Ignacio Molina

text: Molina syntyi Guaraculénin suurella maatilalla lähellä Villa Alegrea, Linaresin provinssissa. Hänen vanhempansa olivat Agustin Molina ja Fransisca Gonzáles Bruna. Hän opiskeli Talcassa ja Concepciónin jesuiittakoulussa. Hän joutui lähtemään Chilestä vuonna 1768, jolloin jesuiitat karkotettiin Espanjaan. Vuonna 1773 hän asettui Bolognaan, Italiaan, jossa hänestä tuli luonnontieteiden professori. Vuonna 1782 hän kirjoitti teoksen "Saggio sulla Storia Naturale del Cile", joka oli ensimmäinen Chilen luonnonhistoriaa kartoittava teos. Siinä hän kuvaili ensi kerran tieteelle useita eliölajeja.


title: Juan Ignacio Molina

text: Häntä kutsuttiin myös Abate (apotti) Molinaksi, ja joskus myös italialaisella nimellään Giovanni Ignazio Molina.


title: Juan Ignacio Molina

text: Molinan tieteelle kuvailemiin lintulajeihin lukeutuu muun muassa chilenflamingo.


title: Volkswagen Tiguan

text: Volkswagen Tiguan on Volkswagenin vuodesta 2007 lähtien valmistama crossover-tyyppinen henkilöautomalli. Mallin nimestä pidettiin äänestys, johon otti osaa 350 000 saksalaisen "Auto Bild" -lehden ja sen eurooppalaisten sisarlehtien lukijaa. Vaihtoehtoina voittaneen ehdotuksen ohella olivat Namib, Rockton, Samun ja Nanuk. Tiguan on yhdistelmä saksan kielen sanoista tiger (tiikeri) ja leguan (leguaani).


title: Volkswagen Tiguan

text: Tiguanin ensimmäinen sukupolvi esiteltiin tutkielmana Los Angelesin autonäyttelyssä marraskuussa 2006 ja tuotantomalli Frankfurtin autonäyttelyssä 2007. Sen tekniikka perustuu Volkswagen A5 (PQ35) -pohjalevyyn, jota käytettiin myös muun muassa Golf V- ja Jetta-malleissa. Sisustukseltaan Tiguan on hyvin samankaltainen kuin tila-automalli Golf Plus.


title: Volkswagen Tiguan

text: Tiguan sai vuoden 2009 Euro NCAP -kolaritestistä täydet viisi tähteä.


title: Volkswagen Tiguan

text: Tiguan on etu- tai nelivetoinen, ja moottoriksi sai joko 1,4–2,0 litran TSI-bensiinimoottorin tai 2,0 litran TDI-dieselmoottorin. Neliveto on toteutettu Volkswagenin 4Motioniksi nimeämällä elektronisesti ohjatulla Haldex-kytkimellä, jossa voima jaetaan normaalitilanteessa etu- ja takapyörien välillä suhteessa 90/10. Liukkaalla voima jakaantuu suhteessa 50/50. Lisävarusteena on saatavilla alamäkihidastin ja maastoajo-ohjelma, joka muuttaa muun muassa kaasupolkimen vastetta. Automaattivaihteisto oli aluksi perinteinen kuusivaihteinen "Tiptronic", kunnes sen korvasi kesällä 2010 seitsenportainen DSG-kaksoiskytkinvaihteisto.


title: Volkswagen Tiguan

text: Tiguan sai vuonna 2011 pienen kasvojenkohotuksen, jossa muun muassa sen keulan ilmettä muutettiin uudempien Volkswagen-mallien kaltaiseksi.


title: Volkswagen Tiguan

text: Saksassa valmistettu Tiguan tuotiin Kiinan markkinoille vuonna 2009, mutta hyvin pian siitä alettiin valmistaa paikallista versiota Volkswagenin Shangain tehtaalla. Kiinalaisessa versiossa on joko 1,8- tai 2,0-litrainen TSI-bensiinimoottori. Sen ulkonäkö poikkeaa perusversiosta keulan osalta.


title: Volkswagen Tiguan

text: Toisen sukupolven Tiguan esiteltiin Frankfurtin autonäyttelyssä syksyllä 2015. Se perustuu Volkswagen Groupin MQB-pohjalevylle ja jakaa suuren osan tekniikastaan SEAT Atecan kanssa.


title: Volkswagen Tiguan

text: Detroitin autonäyttelyssä tammikuussa 2017 esiteltiin pidennetty Tiguan Allspace, jonka saa myös seitsenpaikkaisena versiona.


title: Volkswagen Tiguan

text: Myös toisen sukupolven Tiguan ansaitsi täydet viisi tähteä Euro NCAP -kolaritestistä vuonna 2016.


title: NHL-kausi 1929–1930

text: Kausi 1929–1930 oli National Hockey Leaguen 13. kausi. Sen aikana kymmenen joukkuetta pelasi kukin 44 ottelua. Loppuottelusarjassa Montreal Canadiens kaatoi suuren ennakkosuosikin Boston Bruinsin 2–0 ja voitti Stanley Cupin.


title: NHL-kausi 1929–1930

text: Vastatoimenpiteenä vähäisille maalimäärille tehtiin merkittävä sääntömuutos. Pelaajille annettiin lupa syöttää eteenpäin myös hyökkäysalueella. Aikaisemmin tämä oli ollut sallittua vain puolustus- ja keskialueella. Väärinkäytöksiä seurasi, sillä pelaajat jäivät seisoskelemaan vastustajan maalin eteen ja odottamaan syöttöä. Sääntöä muutettiin uudelleen kauden puolivälissä joulukuussa 1929, ja pelaajien ei enää sallittu luistelevan hyökkäysalueelle ennen kiekkoa. Näin syntyi nykyinen paitsiosääntö.


title: NHL-kausi 1929–1930

text: Boston Bruinsin Ralph ”Cooney” Weiland otti sääntömuutoksista kaiken irti ja murskasi NHL:n vanhan piste-ennätyksen 73 tehopisteellään. Weiland ja Vezina Trophyn voittanut Tiny Thompson kiidättivät Bruinsin sellaiseen vauhtiin, että kauden päätteeksi joukkueen tilastot koostuivat 38 voitosta, 5 tappiosta ja yhdestä tasapelistä. Siten Bruinsin voittoprosentiksi muodostui 87,5. Ennätystä ei vielä vuoteen 2017 mennessä ole rikottu.


title: NHL-kausi 1929–1930

text: Conn Smythe kasvatti kaksi erinomaista hyökkääjää, Harvey Jacksonin sekä Charlie Conacherin, ja yhdessä Joe Primeaun kanssa syntyi näiden kolmen muodostama niin sanottu tenavaketju, "Kid line". Conacher teki maalin heti ensimmäisessä NHL-vaihdossaan. Jackson sai lempinimen ”Busher” Toronton valmentaja Tim Dalyltä, joka pyysi häntä auttamaan eräiden mailojen kanssa. ”Olen kiekkoilija, en mailapoika”, Jackson totesi Dalylle, joka vastasi sanomalla: ”Sinä senkin nuori, kokematon puskapoika (’busher’)!” Siitä lähtien ensin mainittua alettiin kutsua nimellä Busher Jackson.


title: NHL-kausi 1929–1930

text:
"Lyhenteiden selitys: O = Ottelut, M = Maalit, S = Syötöt, P =
Pisteet, RM = Rangaistusminuutit"


title: NHL-kausi 1929–1930

text: Pudotuspeleissä kummankin divisioonan sijoille 2-3 sijoittuneet pelasivat vastakkaisen divisioonan joukkueita vastaan pääsystä välieriin. Välieriin pääsivät suoraan divisioonien voittajajoukkueet. välierissä kohtasivat toisensa divisioonien voittajat, sekä ensimmäiseltä kierrokselta jatkoon päässeet. Puolivälierissä paremmuuden ratkaisivat kahden ottelun yhteismaalit. Divisioonavoittajien välierä pelattiin paras viidestä ja toinen välieräottelu ja loppuottelu pelattiin paras kolmesta menetelmällä.


title: NHL-kausi 1929–1930

text: Boston Bruins oli ollut runkosarjassa ylivoimainen ja se voittikin Montreal Maroonsin välierässä. Loppuotteluissa Montreal Canadiens voitti kuitenkin Bruinsin voitoin 2-0 ja saavutti näin kolmannen Stanley Cup voittonsa.


title: Matinea

text: Matinea tarkoittaa perinteisesti aamu- tai iltapäivän kulttuuritilaisuutta, kuten teatteriesitystä tai konserttia. Matineaan voi esimerkiksi liittyä musiikkiesitysten väliin sijoitettuja lyhyitä esitelmiä tapahtuman teemasta. Matineaa voidaan käyttää musiikin oppilaitoksen järjestämän oppilaskonsertin muotona ja nimityksenä. Myös ilta- tai aamupäiville sijoittuvaa elokuvaesitysten sarjaa voidaan nykyään nimittää markkinointiviestinnässä matineaksi.


title: Matinea

text: Matinean käsitteeseen liittyy perinteisesti hienostuneisuuden sävy. Alun perin tilaisuuksien ajankohdalla myös viitattiin siihen, ettei niitä ollut tarkoitettu tavanomaisessa päivätyössä käyville laajoille kansankerroksille.


title: Anamorphosis

text: Anamorphosis (MSD02, 2003) on norjalaisen Drottnar-yhtyeen EP, joka julkaistiin 850 kappaleen rajoitetussa erässä. Albumin ulkoasu on kauttaaltaan musta: kansilehti on painettu kiiltävällä lakalla mattamustalle pahville ja kokonaisuus on pakattu mustaan slipcase-pahvikuoreen, jossa yhtyeen logo on uppopainettuna.


title: Anamorphosis

text: Ennen EP:n valmistamista basisti Bjarne Peder Lind erosi yhtyeestä ja hänen tilalleen tuli Håvar Wormdahl. Drottnariin liittyi myös toinen kitaristi Bengt Olsson. Anamorphosiksen myötä yhtyeen musiikkityyli muuttui huomattavasti verrattuna vuosien 1997 ja 1998 demojen sekä "Trellebaand Maa Briste" -kappaleen viikinkimetalliin: folkmelodiat saivat väistyä ja tilalle tuli moderni, tekninen ja raaka black metal. EP:n tunnelmaa on kuvailtu muun muassa nihilistiseksi ja kylmäksi. "Anamorphosis" sisältää intron "Morphosis" ja kolme varsinaista kappaletta. Sekä intro että "Sin Climax" -kappale sisältävät viulun soittoa.


title: Anamorphosis

text: "Anamorphosis" sai mediassa vaihtelevia arvioita: kritiikkiä saivat EP:n epätasainen äänimaisema, kuivat ja minimalistiset rumpusoundit sekä koukkujen ja omaperäisyyden puute. Toisia arvostelijoita taas miellytti musiikin teknisyys ja synkän karu ulosanti.


title: Volkswagen Taro

text: Volkswagen Taro oli saksalaisen Volkswagenin ja japanilaisen Toyotan yhteistyönä valmistama malli. Se oli tuotannossa vuosien 1989–1997 välisenä aikana. Käytännössä se oli Toyota Hilux, jota valmistettiin Euroopassa ja myytiin Volkswagenin merkillä. Kaksivetoinen malli valmistettiin Volkswagenin tehtaalla Hannoverissa, nelivetoinen malli valmistettiin Japanissa. Yhteistyö päättyi vuonna 1997 mallin heikkoon menekkiin.


title: Fashion Nugget

text: Fashion Nugget on Caken toinen studioalbumi, joka julkaistiin 17. syyskuuta 1996.


title: Yö autiolla vuorella

text: Yö autiolla vuorella () on venäläisen Modest Musorgskin vuonna 1867 säveltämä ohjelmallinen orkesteriteos. Sen useimmin esitetty versio on Nikolai Rimski-Korsakovin Musorgskin kuoleman jälkeen vuonna 1886 tekemä soitinnus. Rimski-Korsakovin versio perustuu lähes kokonaan Musorgskin alkuperäisteoksen teemoihin. Rimski-Korsakov luonnehti Musorgskin saaneen tähän teokseen vahvoja vaikutteita Hector Berliozilta ja Franz Lisztiltä.


title: Yö autiolla vuorella

text: Musorgski käytti teoksessaan innoituksen lähteinä venäläistä kirjallisuutta ja kansanperinnettä. Hän ei saanut sävellystään esitetyksi ja päätti sisällyttää sen oopperabalettiinsa "Mlada" sekä keskeneräiseksi jääneeseen oopperaansa "Sorotšinskin markkinat".


title: Yö autiolla vuorella

text: Alkoholisoitunut ja köyhä Musorgski kuoli 42-vuotiaana vuonna 1881. Hänen kollegansa ja ystävänsä Rimski-Korsakov alkoi pian soitintaa "Yötä autiolla vuorella" uudelleen. Sävellyksen ovat soitintaneet myös Leopold Stokowski, Gottfired von Einem ja Vissarion Šebalin.


title: Yö autiolla vuorella

text: Musorgski esitti teokselle yksityiskohtaisen kuvauksen sen partituurissa: ""Yliluonnollisten äänien maanalainen pauhu. Pimeyden henget saapuvat. Mustan Jumalan ylistys. Musta messu. Noitien kokous, jonka keskeyttää pienen kirkon kaukainen kellojensoitto, jolloin pahat henget häviävät. Päivä koittaa.""


title: Yö autiolla vuorella

text: Elokuvaohjaaja Aleksandr Aleksejev teki vaimonsa Claire Parkerin kanssa vuonna 1933 sävellyksen pohjalta abstraktin animaatioelokuvan "Une nuit sur le mont chauve". "Yö autiolla vuorella" sisältyy myös Walt Disneyn elokuvaan "Fantasia" vuodelta 1940.


title: Yö autiolla vuorella

text: Musiikki kuullaan myös Kingdom Hearts pelissä End of the World maailmassa.


title: Yö autiolla vuorella

text: Alkuperäinen:


title: Yö autiolla vuorella

text: Rimski-Korsakovin versio:


title: Kuntoutus

text: Kuntoutus on suunnitelmallista ja monialaista, yleensä pitkäjännitteistä toimintaa, jonka tavoitteena on auttaa kuntoutujaa hallitsemaan elämäntilanteensa. Kuntoutuksen tavoitteena on toimintakyvyn, itsenäisen selviytymisen, hyvinvoinnin ja työllisyyden edistäminen.


title: Kuntoutus

text: Kuntoutus on erilaisten toimenpiteiden kokonaisuus ja saattaa koostua esimerkiksi ohjauskeskusteluista, työkokeiluista tai -valmennuksesta, puheterapiasta, apuvälinepalveluista tai työolosuhteiden suunnittelusta.


title: Kuntoutus

text: Ammatillinen kuntoutus (työkykyä edistävä kuntoutus) merkitsee niitä toimenpiteitä, jotka auttavat kuntoutujaa saamaan tai säilyttämään itselleen soveltuvan työn, kohentavat hänen työkykyään ja -valmiuksiaan, ja lisäävät integraatiota työhön muilla tavoilla. Ammatillisen kuntoutuksen tavallisia toimenpiteitä ovat ammatillinen koulutus ja uudelleen- tai täydennyskoulutus, koulutuskokeilu, työkokeilu, työpaikkakokeilu ja työvalmennus.


title: Kuntoutus

text: Ammatillisen kuntoutuksen pääidea on palauttaa ihminen työelämään. On mahdollista saavuttaa toimintakyvyn puutteista huolimatta jopa täysi työkyky – mahdollisesti eri ammatissa kuin aiemmin. Toisaalta kuntoutuksella on saavutettu paljon, jos saadaan kuntoutuja osa-aikaeläkkeelle tai osa-aikaiseen työhön. Tulos on myös se, että todetaan, että henkilö ei kuulu työttömyyskortistoon vaan työkyvyttömyyseläkkeelle.


title: Kuntoutus

text: Ammatillisen kuntoutuksen maksajana ovat yleensä eläkelaitokset, mutta esimerkiksi liikennevakuutus on merkittävä maksaja. On myös mahdollista, että työvoimahallinto tai kunta osallistuvat kustannuksiin.


title: Kuntoutus

text: Ammatillista kuntoutusta toteutetaan usein ryhmäkuntoutuksena. Tunnettuja ovat ammatillisesti suuntautuva ennalta ehkäiseväksi tarkoitettu "ASLAK" sekä jo toimintakykyään menettäneille suuntautuva työkykyä ylläpitävä "TYK".


title: Kuntoutus

text: Ammatillisen kuntoutuksen suurimpia haasteita on syrjäytymisen ehkäisy.


title: Kuntoutus

text: Lääkinnällinen kuntoutus (toimintakykyä parantava kuntoutus) viittaa tavallisesti kuntoutuksen edellyttämiin lääketieteellisiin tutkimuksiin, joiden pohjalta yksilön fyysistä ja psyykkistä toimintakykyä kohentaviin toimenpiteisiin ryhdytään. Lääkinnälliseen kuntoutukseen luetaan kuntouttavien hoitotoimenpiteiden lisäksi neuvonta, kuntoutustarvetta ja -mahdollisuuksia selvittävä tutkimus, apuvälinehuolto, sopeutumisvalmennus- ja ohjaustoiminta sekä muut näihin rinnastettavat toimintamuodot.


title: Kuntoutus

text: Lääkinnällinen kuntoutus käyttää osin samoja menetelmiä kuin ammatillinenkin kuntoutus. Sen erityishaasteita ovat kuitenkin akuutit sairastumiset ja vammat, joiden hoidon jälkiseurauksena tarvitaan kuntoutusta. Ei ole harvinaista, että sinänsä vähäpätöinen leikkaus voi johtaa esimerkiksi vanhuksen laitostumiseen. Tällaisessa lääkinnällinen kuntoutus jo sairaalavaiheessa voi antaa uskoa selviytymiseen kotioloissa tai edes sairaalan ulkopuolella tuetussa asumisessa.


title: Kuntoutus

text: Kuntoutus on moniammatillista yhteistyötä, ja siinä tarvitaan usein lääkinnällistä otetta, esimerkiksi lääkärin panosta, samoin tarvitaan fysioterapiaa, toimintaterapiaa, psykoterapiaa sekä omaistahojen kanssa käytäviä neuvotteluita. Eri viranomaisilla kuten sosiaalityön osaajilla on sangen usein myös varsin ratkaiseva osuus kuntoutumisessa, ja heidän asenteestaan saattaa riippua koko muun tiimin onnistuminen.


title: Kuntoutus

text: Kasvatuksellinen kuntoutus viittaa vammaisen tai vajaakuntoisen lapsen tai aikuisen kasvatukseen, koulutukseen ja niiden edellyttämiin erityisjärjestelyihin. Se on kasvatuksen ja opetuksen painotusta, jossa otetaan huomioon oppilaan yksilöllisen tuen tarve – yksilöllisyyden ja elämänhallinnan kehittäminen. Kasvatuksellinen kuntoutus yhdistää kasvatuksen, opetuksen, oppilashuollon ja kuntoutuksen.


title: Kuntoutus

text: Sosiaalinen kuntoutus merkitsee muun muassa prosessia, jolla pyritään parantamaan sosiaalista toimintakykyä – kykyä selviytyä arkipäivän välttämättömistä toiminnoista, vuorovaikutussuhteista sekä oman toimintaympäristön rooleista. Tähän pyritään helpottamalla asumista, liikkumista ja yleistä osallistumista, huolehtimalla taloudellisesta turvallisuudesta ja tukemalla sosiaalisia verkostoja.


title: Kuntoutus

text: Ajoissa aloitettu kuntoutus palvelee niin yhteiskunnan, yksilön kuin yritystenkin etua.


title: Kuntoutus

text: Yhteiskunnan yleisiä etuja ovat taloudelliset hyödyt, työvoiman riittävyyden ja tuottavuuden turvaaminen, eläkekustannusten pitäminen kurissa, sekä hoito- ja huoltokustannusten väheneminen.


title: Kuntoutus

text: Yksilön hyvänä voidaan nähdä kuntoutuksen aikaansaamaa elämäntilanteen kohoamista, joka parhaimmillaan näkyy onnellisuutena, terveytenä, toimintakykynä ja hyvinvointina. Yksilön elämänhallinta paranee lisäten hänen vapauttaan ja itsemääräämisoikeuttaan, ja puolustaen oikeutta työhön, riittävään elintasoon ja sosiaaliseen turvallisuuteen.


title: Kuntoutus

text: Yritysten etuja ovat liiketaloudelliset perustelut, henkilöstön työkyvyn alenemisesta johtuvien kustannusten aleneminen ja yrityksen kilpailutekijät ns. inhimillisen ja sosiaalisen pääoman alueilla, joita ovat esimerkiksi henkilöstön työkyky ja työhyvinvointi.


title: Kuntoutus

text: Kuntoutumismotivaatio on ihmisen toimintaa yleisesti ennakoivan ja selittävän motivaation käsitteen alalaji sovellettuna kuntoutukseen ja sen toteuttamisessa käytettyihin suunnitelmiin ja ohjelmiin. Kuntoutumismotivaatiota luonnehtii halukkuus etsiä omassa elämäntilanteessa aktiivisia ja osallistuvia ratkaisuja. Joskus riittävää kuntoutumismotivaatiota jopa pidetään välttämättömänä tai ainakin suositeltavana ehtona kuntoutusprosessin käynnistämiselle, koska kuntoutus edellyttää aina pitkäaikaista sitoutumista kuntoutujan ja häntä ohjaavan ammattihenkilön kesken päätettyyn ohjelmaan. Toisaalta kuntoutumismotivaation luominen ja lisääminen voi olla kuntoutusohjelman ensimmäinen vaihe, jonka jälkeen ratkaistaan ohjelman varsinainen suunta ja tavoite.


title: Kuntoutus

text: Kuntoutusajan toimeentuloturva tarkoittaa kuntoutuksen ajaksi tai kuntoutukseen liittyville muille ajankohdille annettua taloudellista, palkkaa korvaavaa etuutta. Suomalaisessa kuntoutusjärjestelmässä on käytössä useita tapoja turvata kuntoutujien ja joissakin tapauksissa heidän omaistensa toimeentuloa riippuen asianomaisen järjestelmän yleisistä etuusperiaatteista. Yleisinä ehtoina kuntoutusajan toimeentuloturvalle ovat, että kuntoutuksen tavoitteena on työelämään tulo, sinne palaaminen tai siellä pysyminen ja kuntoutuja on estynyt tekemästä työtään kuntoutuksen takia. Kelan kuntoutuslaissa (566/2005) säädetään erityisestä kuntoutusrahasta, jota maksetaan pääsääntöisesti ammatillisessa kuntoutuksessa olevalle henkilölle. Työhallinnon ammatillisessa kuntoutuksessa toimeentulon turvaamiseksi maksetaan työttömyyspäivärahaa tai työmarkkinatukea. Vakuutuskuntoutuksessa maksetaan kuntoutusajalta täysimääräinen päiväraha tai tapaturmaeläke. Kuntoutustuki, joka on lainsäädännöllisesti katsoen määräaikainen työkyvyttömyyseläke toimii osaltaan kuntoutusajan toimeentuloturvana.


title: Mufti

text: Mufti on islamilainen laintulkitsija (šaria), joka voi antaa fatwan. Nimitystä käytetään etupäässä sunnalaisuudessa, kun šiiojen vastaava titteli on ajatollah.


title: Mufti

text: Monissa islamilaisissa maissa on hallituksen perustama ja ylläpitämä suurmuftin virka. Siihen valitaan arvostetuin uskonoppinut valvomaan maassa annettuja fatwoja sekä maallisen hallituksen säätämiä lakeja. Jälkimmäiset eivät saisi olla ristiriidassa islamin lain ja periaatteiden kanssa.


title: VOD

text: VOD () tarkoittaa ladattavaa bittimuotoista videotiedostoa, jota levitetään esimerkiksi internetin kautta. Jos elokuvaa levitetään internetissä tietokoneelle ladattavana datatiedostona on sen nimitys VOD. Suomen kielessä käytetään yleisesti myös termiä tilausvideo. VOD:n vastakohtana ovat fyysiset tallennusmuodot, kuten DVD-levy.


title: VOD

text: VOD toimii joko siten, että videotiedosto ladataan katsojan tietokoneelle, tai se esitetään suoratoistona (), jolloin tiedosto ei tallennu tietokoneelle. VOD-järjestelmissä katsoja voi valita haluamansa tiedoston, jonka katsoo verkossa tai interaktiivisessa eli vuorovaikutteisessa televisiojärjestelmässä.


title: Erlkönig

text: Erlkönig eli Keijujen kuningas on Johann Wolfgang von Goethen tunnetuimpia runoja, lajityypiltään balladi. Goethe kirjoitti runon vuonna 1782 alun perin "Die Fischerin" -oopperaa varten. Runon ovat säveltäneet muiden muassa itävaltalainen Franz Schubert, saksalainen Carl Loewe ja suomalainen Tapani Länsiö. Schubert sävelsi runon sooloäänelle ja pianolle vuonna 1815, ja se kuuluu hänen tunnetuimpiin liedeihinsä.


title: Erlkönig

text: Runo kertoo kuolemansairaasta pojasta, joka ratsastaa isänsä kanssa kohti kotia. Poika kuvittelee houreissaan keijujen kuninkaan yrittävän houkutella häntä mukaansa ja huutaa isäänsä apuun. Isä yrittää tyynnytellä poikaa ja vakuuttaa, että keijujen kuningas on vain kuvitelmaa. Lopussa kuitenkin paljastuu pojan kauhea kohtalo; kun he viimein saavuttavat kotinsa, poika on kuollut. Keijujen kuningas on runossa kuoleman vertauskuva.


title: Erlkönig

text: Runon ovat suomentaneet Otto Manninen, Erkki Pullinen ja Teivas Oksala.


title: Erlkönig

text:
Runon saksankieliset sanat:
Wer reitet so spät durch Nacht und Wind?
Es ist der Vater mit seinem Kind;
Er hat den Knaben wohl in dem Arm,
Er faßt ihn sicher, er hält ihn warm.


title: Erlkönig

text:
»Mein Sohn, was birgst du so bang dein Gesicht?«
»Siehst, Vater, du den Erlkönig nicht?
Den Erlenkönig mit Kron und Schweif?«
»Mein Sohn, es ist ein Nebelstreif.«


title: Erlkönig

text:
»Du liebes Kind, komm, geh mit mir!
Gar schöne Spiele spiel’ ich mit dir;
Manch’ bunte Blumen sind an dem Strand,
Meine Mutter hat manch gülden Gewand.«


title: Erlkönig

text:
»Mein Vater, mein Vater, und hörest du nicht,
Was Erlenkönig mir leise verspricht?«
»Sei ruhig, bleibe ruhig, mein Kind;
In dürren Blättern säuselt der Wind.«


title: Erlkönig

text:
»Willst, feiner Knabe, du mit mir gehn?
Meine Töchter sollen dich warten schön;
Meine Töchter führen den nächtlichen Reihn,
Und wiegen und tanzen und singen dich ein.«


title: Erlkönig

text:
»Mein Vater, mein Vater, und siehst du nicht dort
Erlkönigs Töchter am düstern Ort?«
»Mein Sohn, mein Sohn, ich seh es genau:
Es scheinen die alten Weiden so grau.«


title: Erlkönig

text:
»Ich liebe dich, mich reizt deine schöne Gestalt;
Und bist du nicht willig, so brauch ich Gewalt.«
»Mein Vater, mein Vater, jetzt faßt er mich an!
Erlkönig hat mir ein Leids getan!«


title: Erlkönig

text:
Dem Vater grauset’s, er reitet geschwind,
Er hält in Armen das ächzende Kind,
Erreicht den Hof mit Müh’ und Not;
In seinen Armen das Kind war tot.


title: Lapsiasiamies

text: Lapsiasiamies on kunnallinen asiamies, jonka tehtävänä on pitää huolta siitä, että kunnat ottavat huomioon myös lapset ja nuoret.


title: Lapsiasiamies

text:
Se on ollut perinteinen osa useimpien Pohjoismaiden lapsi- ja nuorisotyötä jo vuosia.
Käytännössä lapsiasiamies tehtäviä ovat mm.


title: Lapsiasiamies

text: Lapsiasiamies ei käsittele lapsia tai nuoria koskevia oikeudellisia asioita. Täten se ei korvaa muita valitus-, neuvonta- ja vaikuttamisväyliä vaan on pikemminkin näiden ja muiden tahojen välinen sillanrakentaja.


title: Lapsiasiamies

text: Lapsiasiamies oli myös Mannerheimin lastensuojeluliiton työntekijä, jonka tehtävänä oli huolehtia, että kaupunki tai muu julkisyhteisö ottaa huomioon myös lapset ja nuoret. MLL:lla oli lapsiasimies 1980-luvulta vuoteen 2004. Lapsiasiavaltuutettu on lailla säädetty virkamies, jonka tehtävänä on hoitaa lapsiasiamiehen työ.


title: Simpsoneiden lyhytfilmit

text: Simpsoneiden lyhytfilmit ovat varhaisimpia, noin minuutin pituisia Simpsonin perheestä kertovia piirrosanimaatioita, joita esitettiin kevennyksinä televisiosarjan "The Tracey Ullman Show" kolmella ensimmäisellä tuotantokaudella vuosina 1987–1989. Sen jälkeen hahmot saivat oman televisiosarjansa, "Simpsonit" ("The Simpsons").


title: Simpsoneiden lyhytfilmit

text: Sarjakuvapiirtäjä Matt Groening keksi ja luonnosteli hahmot odotusaulassa odottaessaan pääsyä tuottaja James L. Brooksin puheille. Simpsonin perheenjäsenet saivat nimensä Groeningin omien perheenjäsenien mukaan. Bartin nimi on tosin anagrammi sanasta ”brat”, "kakara". Matt Groening kirjoitti jaksot ja laati storyboardit eli kuvakäsikirjoitukset. Perhe oli varsin karkeasti piirretty, sillä Groening lähetti raakaluonnokset sellaisinaan animaattoreille olettaen heidän siistivän niitä. Animaattorit kuitenkin vain jäljensivät Groeningin mallipiirrokset hahmoista. Lyhytfilmien animoinnin hoiti yhdysvaltalainen Klasky Csupo -studio. Värittäjänä toiminut Georgie Peluse päätti tehdä hahmoista ihonväriltään keltaisia.


title: Simpsoneiden lyhytfilmit

text: Hahmojen ääninäyttelijät olivat samat kuin nykyisinkin: Dan Castellaneta (Homer), Julie Kavner (Marge), Nancy Cartwright (Bart) ja Yeardley Smith (Lisa). Castellaneta tosin esitti Homeria erilaisella äänellä kuin myöhemmin. Sivuhahmoista lyhytfilmeissä nähtiin vain isoisä ja Hassu-klovni, joita ääninäytteli Castellaneta. Lisan luonne oli aivan erilainen kuin myöhemmin, hän oli yhtä kauhukakara kuin Bartkin. Maggie osoittautui usein Simpsoneista älykkäimmäksi ja puhui joskus.


title: Simpsoneiden lyhytfilmit

text: Lyhytfilmejä esitettiin kolmella "The Tracey Ullman Show'n" neljästä tuotantokaudesta. Neljännellä ja viimeisellä "The Tracey Ullman Show'n" kaudella Simpsoneilla oli jo oma puolen tunnin ohjelmapaikkansa.


title: Simpsoneiden lyhytfilmit

text: Ensimmäinen lyhytfilmi ”Good Night” ja hieman lyhennetyt versiot neljästä muusta sisältyvät "Simpsonien" 7. tuotantokauden kokoelmajaksoon ”Menneitä muistellen”. Lisäksi lyhytfilmi ”Family Portrait” nähdään 18. kauden jakson ”Ulalla uutisista” alussa (400:nnen jakson kunniaksi) ja lyhennetty versio lyhytfilmistä ”The Aquarium” 29. kauden jakson ”Lisan blues” alussa. Niihin on viitattu myös muilla tavoin eräissä "Simpsonien" jaksoissa; esimerkiksi 26. kauden jaksossa ”Kauhujen talo, osa 25” "Tracey Ullman Show’n" vanhat Simpsonit palaavat kummittelemaan nykyisten Simpsonien kotiin.


title: Simpsoneiden lyhytfilmit

text: Vain muutama näistä lyhytfilmeistä on julkaistu DVD:llä. ”Good Night” sisältyy "Simpsonien" 1. kauden DVD-julkaisuun. Groening on ilmoittanut, että kaikki lyhytfilmit tulevat saataville matkapuhelimille.


title: Natriumformiaatti

text: Natriumformiaatti on muurahaishapon natriumsuola, joka on normaaliolosuhteissa olomuodoltaan kiinteitä valkoisia jyväsiä tai kiteitä. Sen kemiallinen kaava on HCOONa. Natriumformiaatti hajoaa kuumennettaessa, jolloin syntyy muun muassa hiilimonoksidia ja vetyä, aiheuttaen näin palo- ja räjähdysvaaran. Natriumformiaatin moolimassa on 68,0 g/mol, sulamispiste 253 °C, suhteellinen tiheys 1,9 g/cm (vesi = 1,0 g/cm), liukoisuus veteen 20 °C:n lämpötilassa 97 g/100 ml ja CAS-numero 141-53-7.


title: Natriumformiaatti

text: Natriumformiaatti on hygroskooppinen aine eli se on ilmasta kosteutta itseensä sitova ja pidättävä aine. Sitä käytetään kiteisenä aineena esimerkiksi lentokenttien kiitoteillä paksumman jään poistoon natriumasetaatin ja urean rinnalla. Muita käyttökohteita ovat käyttösäilöntäaineena, peittauksessa, parkituksessa ja teollisissa prosesseissa pelkistimenä.


title: Natriumformiaatti

text: Natriumformiaattia voidaan valmistaa imeyttämällä paineistetuissa olosuhteissa hiilimonoksidia kiinteään natriumhydroksidiin 160 °C:n lämpötilassa.


title: Natriumformiaatti

text: Natriumformiaattia muodostuu myös sivutuotteena valmistettaessa pentaerytritolia.


title: Natriumformiaatti

text: Salachlor on natriumformiaatin kaupallinen nimi.


title: Weaverin oireyhtymä

text: Weaverin oireyhtymä on vuonna 1974 kuvattu ylikasvuisuusoireyhtymä, jonka aiheuttajaa varmuudella ei tiedetä. Suurin osa potilaista on miespuolisia.


title: Weaverin oireyhtymä

text: Weaver-lapsilla on poikkeuksellisen matala ääni jo ennen äänenmurrosta. Syndroomaan liittyy yleensä kehitysvamma tai henkistä jälkeenjääneisyyttä. Puhe on usein epäselvää, ja kasvainten riski on noussut.


title: Weaverin oireyhtymä

text: Weaver-syndromaatikot syntyvät huomattavasti ylipainoisina. Vastasyntynyt voi painaa 10 kg ja 14 kuukauden ikäinen lapsi jo 30 kg.


title: Weaverin oireyhtymä

text: Maailmalla on ollut vuoteen 2004 mennessä kymmeniä todettuja Weaver-tapauksia.


title: Commandos: Behind Enemy Lines

text: Commandos: Behind Enemy Lines on Pyro Studiosin kehittämä ja Eidos Interactiven vuonna 1998 julkaisema reaaliaikainen strategiapeli. Peli on "Commandos"-pelisarjan ensimmäinen osa. Pelille on myöhemmin ilmestynyt useampikin jatko-osa, joissa noudatetaan samanlaista ohjausta ja taktista toimintaa.


title: Commandos: Behind Enemy Lines

text: Pelissä ohjataan liittoutuneiden kommandojoukkoa, johon kuuluu kuusi eri osa-alueiden tuntevaa sotilasta. Tehtävissä on osattava hyödyntää annettujen kommandojen taitoja sen läpäisemiseksi, koska pelkällä ampumisella ei pärjää. Ja jos tulitaistelusta onnistuu selviämään hengissä, hälytys aktivoituu silti ja kentälle ilmestyy saksalaisten konepistoolein aseistettuja partioita. Tehtävät koostuvat erilaisista tavoitteista aina asiakirjojen varastamisesta sabotointeihin saakka ja käyttäen hyväksi toisen maailmansodan teemaa. Pelaaja voi käyttää apuna maastosta löytyviä tarvikkeita, kuten esimerkiksi ajoneuvoja. Erilaisia tehtäviä on yhteensä 26 ja jokaisen voi läpäistä usealla eri tavalla. Tehtävät sijoittuvat Pohjois-Afrikkaan ja Eurooppaan.Kommandoryhmän johtaja, Vihreä baretti, esiintyy lähes kaikissa tehtävissä ja lienee myös hyödyllisin kommandoista. Hänen kykynsä houkutella vihollisia outoa ääntä pitävän kauko-ohjattavan vekottimen luokse, puukottaa nämä ja piilottaa ruumiit turvalliseen paikkaan on korvaamaton tehtävissä joissa on paljon vihollisvartijoita.Tarkka-ampujaa tarvitaan lähinnä vain epäedullisissa paikoissa olevien tai uhkaavien vihollisten ampumiseen. Tarkkuuskivääri ei aiheuta ääntä, mutta muut viholliset saattavat havaita toverinsa ruumiin ja soittaa hälytyksen. Yksikseen Tarkka-ampuja ei pärjää, koska hänellä ei ole mitään aseistusta surmata äänettömästi lähellä olevat viholliset.Sukeltaja on erittäin hyödyllinen tehtävissä, joissa on jokia tai muita vesialueita. Hän voi sukeltaa vedessä vihollisen huomaamatta ja surmata sitten rannoilla olevat vartijat harppuunallaan tai puukollaan. Hän tarvitsee kuitenkin Vihreän baretin tai Vakoojan kantamaan ruumiit piiloon. Kumiveneellä hän voi kuljettaa itsensä lisäksi kahta muuta kommandoa, mutta viholliset voivat havaita veneen ja avata tulen.Räjähde-eksperttiä tarvitaan pääasiassa tehtävissä, joissa on tavoitteena tuhota jokin vihollisen rakennus. Tämän lisäksi hänellä on useita hyödyllisiä apuvälineitä, kuten ansa, jota vihollinen ei näe, mutta kuolee astuessaan siihen, tai kranaatit, joilla voi tehokkaasti, tosin äänekkäästi, eliminoida vihollisen partioita tai ajoneuvoja.Kuljettaja on hyödyllinen monessa asiassa, kuten muita kommandoja kuljetettaessa ajoneuvoilla. Hän voi myös antaa tulitukea tankillaan ja parantaa haavoittuneita kommandoja. Konepistooli on äänekäs ja siinä on vain 20 ammusta, mutta sen kanssa on joitain mahdollisuuksia useita vihollisia vastaan. Sama pätee pitkälti konekivääripesäkkeisiin, joskin Kuljettaja on tällöin avoimesti näkyvillä ja ammuksia ja tulivoimaa riittää konepistoolia enemmän.Vakoojan kyky pukea itselleen vihollisunivormu on erittäin hyödyllinen ja hän lieneekin tärkein kommando Vihreän baretin jälkeen. Valepuku antaa monia mahdollisuuksia: hän voi keskustella partioille tai yksittäisille vihollisille, jolloin tämä katsoo Vakoojaa niin kauan kuin pelaaja haluaa jatkaa ”keskustelua”, jolloin toinen kommando voi surmata vihollisen puukolla. Vakooja pystyy myös toimimaan yksikseen vihollisalueella, surmaten vartijat myrkkyruiskeella ja kantamalla ne sitten muiden vihollisten näkymättömille. Valepuvussa oleva vakooja voi myös mennä muiden kommandojen miehittämän ajoneuvon kyytiin, jolloin viholliset lopettavat ajoneuvon tulittamisen, vaikka sen miehistö olisi juuri ampunut heitä. Natsiupseerin valepuvun voi löytää ainoastaan pyykkinarulta.


title: Commandos: Behind Enemy Lines

text: McRae on liittoutuneiden pilotti, joka teki pakkolaskun Pohjois-Afrikkaan ja joutui saksalaisten vangiksi. Kommandot vapauttivat hänet tehtävässä 10.


title: Commandos: Behind Enemy Lines

text: Gilbert on liittoutuneiden informoija, joka jäi kahdesti saksalaisten vangiksi ja kommandot pelastivat hänet tehtävissä 12 ja 17.


title: Commandos: Behind Enemy Lines

text: Schleper on Waffen-SS:n kenraali, jolla oli lista Saksan vastarintaliikkeen jäsenistä ja aikoi viedä tämän listan Berliiniin tehtävässä 15. Kommandot surmasivat hänet ennen tätä.


title: Commandos: Behind Enemy Lines

text: Pelit -lehti antoi pelille arvosanan 87/100 arvostelussaan.


title: Fukosidoosi

text: Fukosidoosi on sairaus, joka aiheuttaa varhain alkavan aivojen ja keskushermoston rappeutumisen. Vuonna 2003 maailmalla oli alle sata todettua tapausta.


title: Fukosidoosi

text: Fukosidoosi periytyy peittyvästi todennäköisesti ensimmäisen kromosomin kautta. Sairaus kuvattiin vuonna 1969. Se on tavallista yleisempi eteläisessä Italiassa.


title: Fukosidoosi

text: Fukosidoosi jaetaan kahteen sairaustyyppiin. Fukosidoosi I alkaa puolen vuoden iässä. Oireet ovat rajut. Aivojen ja keskushermoston etenevän rappeutumisen lisäksi taudinkuvaan kuuluu hepatomegaliaa, splenomegaliaa, epileptisyyttä, epämuodostumia luustossa ja esimerkiksi sappirakon vaurioituminen.


title: Fukosidoosi

text: Fukosidoosi II on oireiltaan ykköstyyppiä hieman lievempi ja puhkeaa yleensä ennen viidettä ikävuotta. Erityisiä piirteitä kakkostyypissä ovat ihon sarveistuminen ja syylät.


title: Fukosidoosi

text: Fukosidootikot ovat useimmiten henkiseltä kehitykseltään taantuneita. Heillä esiintyy myös motorisia ongelmia ja infektiosairauksia. Elinajanodote on heikentynyt: vuonna 1991 tehdyn tutkimuksen mukaan 64 % vammaisista saavuttaa yli kymmenen vuoden iän.


title: Hurrikaani Ophelia (2005)

text: Hurrikaani Ophelia oli 15. nimetty trooppinen myrsky vuoden 2005 Atlantin hurrikaanikaudella ja tuon kauden kahdeksas trooppinen hirmumyrsky. Saffirin-Simpsonin hurrikaaniasteikolla se luokiteltiin lievimpään eli 1. luokkaan. Myrsky aiheutti tuhoja Yhdysvaltojen rannikolla Floridasta Pohjois-Carolinaan. Sen liike pitkin Yhdysvaltojen etärannikkoa oli harvinaisen hidas ja reitti mutkitteleva, ja myrskyn voimakkuus vaihteli sen elinaikana suuntaan ja toiseen.


title: Hurrikaani Ophelia (2005)

text: Ophelia sai alkunsa keskileveysasteiden matalapaineesta syyskuun alussa. Kylmään rintamaan syntyi pitkulainen matalapaine, joka liikkui etelään. Siitä kehittyi trooppinen matalapaine Bahamasaarten lähistöllä 6. syyskuuta. Ophelia voimistui trooppiseksi hirmumyrskyksi vain noin kuuden tunnin ajaksi 8. syyskuuta. Se heikkeni takasin trooppiseksi myrskyksi ja voimistui uudelleen seuraavana päivänä, heikkeni jälleen ja voimistui kolmannen kerran 10. syyskuuta, jolloin se pysyi hurrikaaniluokassa 36 tunnin ajan. Viimeinen eli neljäs voimistuminen tapahtui 14. syyskuuta. Silloin Ophelian tuulet olivat voimakkaimmillaan, noin 38 m/s.


title: Hurrikaani Ophelia (2005)

text: Hurrikaani Ophelia surmasi yhden ihmisen, joka hukkui korkeaan aallokkoon Palm Beachissa Floridassa. Vakuutusyhtiöiden keskusliiton arvion mukaan aineelliset tuhot olivat 35 miljoonaa dollaria.


title: Eila Rimmi

text: Eila Marjatta Rimmi (s. 18. tammikuuta 1938 Tampere) on suomalainen poliitikko. Hän toimi Vasemmistoliiton kansanedustajana Hämeen läänin pohjoisesta vaalipiiristä (nykyinen Pirkanmaan vaalipiiri) kaksi kautta, vuosina 1991–1999.


title: Eila Rimmi

text: Ennen kansanedustajaksi valintaansa Rimmi työskenteli vuodesta 1957 leipurin ammatissa. Vuodesta 1972 alkaen hän on toiminut myös Tampereen kaupunginvaltuuston jäsenenä. Vuodet 1990–1991 hän oli kaupunginvaltuuston toinen varapuheenjohtaja. Rimmi on toiminut myös Suomen Ammattiliittojen Keskusjärjestön (SAK) valtuuston jäsenenä vuodet 1966–1991 ja sen varapuheenjohtajana vuodet 1981–1991 sekä vuodet 1961–1989 Suomen Elintarviketyöläisten Liiton (SEL ry) liittotoimikunnan jäsenenä.


title: Eila Rimmi

text: Eduskunnassa ollessaan Rimmi toimi ensimmäisellä edustajakaudellaan puolustusvaliokunnan ja työasianvaliokunnan jäsenenä, toisella kaudellaan puolestaan vuodet 1995–1996 maa- ja metsätalousvaliokunnan jäsenenä, vuodet 1996–1999 ympäristövaliokunnan jäsenenä sekä työasiainvaliokunnan varajäsenenä. Eduskuntauran, toiminnan kaupunginvaltuustossa ja ammattiyhdistystoiminnan lisäksi Rimmi toimi myös presidentin valitsijamiehenä presidentinvaalissa 1988.


title: Eila Rimmi

text: Rimmi on ollut vuodesta 1963 naimisissa Reino Rimmin kanssa. Hänellä on yksi lapsi, vuonna 1958 syntynyt poika Ari.


title: Orlen Lietuva

text: Orlen Lietuva (aikaisemmin Mažeikių Nafta) on liettualainen energiayhtiö. Yhtiöllä on Mažeikiain kaupungin lähellä Baltian maiden ainoa öljynjalostamo ja huoltoasemia Liettuassa. Yhtiö on osa puolalaista PKN Orlen -konsernia.


title: Orlen Lietuva

text: Öljytuonnin katkettua aikanaan Ystävyys-öljyputken kautta, öljynjalostamon tarvitsema raakaöljy ryhdyttiin tuomaan rannikolle rakennettua, noin 90 kilometrin öljyputkea pitkin. Sille raakaöljy tuodaan Būtingėn öljyterminaalin kautta.


title: Blood Diamond – veritimantti

text:
Blood Diamond – veritimantti on Edward Zwickin ohjaama sisällissodan repimään Sierra Leoneen sijoittuva ja siellä tapahtuvasta veritimanttikaupasta kertova draamaelokuva, joka sai ensi-iltansa 8. joulukuuta 2006 Yhdysvalloissa, Suomessa 9. helmikuuta 2007. Pääosissa esiintyvät Leonardo DiCaprio, Jennifer Connelly ja Djimon Hounsou.
Käsikirjoituksen on tehnyt Charles Leavitt Leavittin ja C. Gaby Mitchellin tarinan pohjalta. Elokuvan nimi viittaa sota-alueelta louhittuihin timantteihin ja niillä rahoitettuihin sotatoimiin. Elokuva oli ehdolla viiden Oscar-palkinnon (paras miespääosa, miessivuosa, leikkaus, äänileikkaus, äänimiksaus) saajaksi, muttei voittanut yhtään palkintoa.


title: Blood Diamond – veritimantti

text: Elokuvan tapahtumat sijoittuvat 1990-luvulle Sierra Leonen sisällissotaan ja kyseenalaisin keinoin toimivaan timanttibisnekseen. "Blood Diamond" on tarina DiCaprion näyttelemästä Danny Archerista, rhodesialaisesta (zimbabwelainen) palkkasoturista ja timanttien salakuljettajasta, ja Hounsoun näyttelemästä Solomon Vandysta, mendeläisestä kalastajasta. Connelly näyttelee amerikkalaista journalistia Maddy Bowenia.


title: Blood Diamond – veritimantti

text: Archer saa vihiä, että timanttikaivokselle töihin pakotettu ja sieltä karkaamaan onnistunut kalastaja Solomon on löytänyt jättikokoisen timantin ja ehtinyt piilottaa sen kaivoksen alueella. Archer ehdottaa Solomonille molempia hyödyttävää yhteistyötä, sillä Solomon on kadottanut perheensä sodan melskeeseen. Vastineeksi Archer pyytää puolikasta Solomonin timantista. Amerikkalaisjournalisti Bowen auttaa parivaljakkoa liikkumaan sota-alueella reportteriryhmän mukana ja puolestaan saa vastineeksi Archerilta tietoja hollantilaisen timanttikartellin hämäristä menetelmistä.


title: Luettelo televisiosarjan Simpsonit voittamista palkinnoista

text: Tämän on luettelo televisiosarjan Simpsoneiden voittamista palkinnoista.* Vuoden 1990 Emmy-gaalassa jakso ”Joulurauha” sai ehdokkuuden erillisenä sarjana, sillä se laskettiin teemajaksoksi eikä osaksi oikeaa sarjaa. Itse sarja kuitenkin voitti.


title: Muttaburrasaurus

text: Muttaburrasaurus langdoni oli nykyisen Australian alueella elänyt kasvinsyöjädinosaurus, jolla oli erikoisen suuri nenä. Laji eli 110 miljoonaa vuotta sitten liitukaudella. Muttaburrasaurus nähtiin BBC:n sarjan "Matkalla dinosaurusten kanssa" viidennessä jaksossa.


title: Muttaburrasaurus

text: Muttaburrasaurus oli noin yhdeksän metrin pituinen ja lantion kohdalta noin kaksi metriä korkea. Eläin lienee pystynyt kurkottamaan viiden metrin korkeuteen asti, ja se on painanut 3–4 tonnia. Lajin etujalat olivat melko pienet, mutta takajalat olivat vankat. Se lienee liikkunut pääasiassa neljällä jalalla, mutta on voinut esimerkiksi juosta kahdella. Muttaburrasauruksen leuat olivat voimakkaat, ja niissä oli hyvin kasvien syöntiin soveltuvia hampaita. Muttaburrasauruksella oli hyvin suuri nenä, jolla se on mahdollisesti voinut tuottaa hyvin monimutkaisia ääniä nokkaa peittävän nahan avulla.


title: Muttaburrasaurus

text: Ensimmäinen ja tärkein muttaburrasauruslöytö tehtiin vuonna 1963 Australian Queenslandistä, kun sieltä löydettiin yksi vajaa luuranko. Löytö tehtiin läheltä Muttaburran kaupunkia, ja laji nimettiin kaupungin mukaan "Muttaburran liskoksi". Laji nimettiin vuonna 1981. Joitain hampaita on löydetty myös Hughendenista ja Lightning Ridgestä, Uudesta Etelä-Walesista. Lisäksi yksi kallo löydettiin vuonna 1987 Hughendenin ja Richmondin rajalta.


title: Myyrä

text: Myyrä voi tarkoittaa seuravia asioita:


title: Sinetöinti

text: Sinetöinti (engl. "sealing") on Myöhempien aikojen pyhien liikkeessä temppelissä suoritettava seremonia, jolla aviopuolisot liitetään toisiinsa "täksi ajaksi ja iankaikkisuudeksi". Myös lapset voidaan samalla tavalla "sinetöidä" vanhempiinsa. Täten vanhemmat ja lapset muodostavat yhdessä "iankaikkisen perheen", joka saa viettää iankaikkisuuden yhdessä. Sinetöinnin voi suorittaa vain mies, jolla on Melkisedekin pappeuden sinetöimisvaltuus.


title: Sinetöinti

text: Myöhempien aikojen pyhien liikkeen perustaja ja kirkon ensimmäinen presidentti Joseph Smith aloitti sinetöimiset 1840-luvulla. Nykyään sinetöimisiä harjoitetaan sekä Myöhempien aikojen pyhien Jeesuksen Kristuksen kirkon temppeleissä että eräissä muissa mormonistisissa yhteisöissä. Sitä vastoin Kristuksen yhteisö ei käytä sinetöimistä, koska heidän mukaansa se liittyy Smithin elämän loppuaikoina käyttöön otettuun moniavioisuuteen.


title: Sinetöinti

text: MAP-kirkko tunnustaa miesten ja naisten välillä solmitut avioliitot, olipa ne solmittu kirkollisesti tai siviiliviranomaisten edessä. Kirkon tulkinnan mukaan näin solmitut liitot kuitenkin purkautuvat kuolemassa. Täten avioparien ei ole mahdollista jatkaa yhteistä elämäänsä kuoleman rajan tuolla puolen. Koska avioliitto kuuluu Jumalan välittömään läheisyyteen eli "korotukseen" pääsemisen ehtoihin, ei heillä myöskään ole mahdollisuutta päästä Jumalan välittömään läheisyyteen. Aiemmin solmitut avioliitot voidaan kuitenkin sinetöidä temppeleissä niin, että avioside jatkuu kuoleman rajan ylikin. Tämä edellyttää kuitenkin, että aviopuolisot ovat eläneet uskollisina MAP-kirkon jäseninä vähintään vuoden ja saaneet nk. temppelisuosituksen, joka oikeuttaa astumaan Myöhempien aikojen pyhien temppeliin ja osallistumaan siellä toimitettaviin pyhiin toimituksiin. Temppelisuosituksen saajalta edellytetään uskoa Jumalaan ja evankeliumiin, aktiivista osallistumista MAP-kirkon jumalanpalveluksiin ja muuhun toimintaan, kymmenysten maksamista kirkolle sekä puhdasta ja moraalisesti korkeatasoista elämäntapaa (esimerkiksi sukupuolisen siveyden noudattamista ja alkoholijuomista, tupakasta, huumausaineista, kahvista ja teestä pidättäytymistä).


title: Sinetöinti

text: Kihlakumppanit, jotka jo ennen liittonsa solmimista ovat MAP-kirkon jäseniä ja saaneet temppelisuosituksen, voidaan vihkiä avioliittoon temppelissä. Tällöin erillistä sinetöimistoimitusta ei tarvita, vaan solmitun liiton katsotaan olevan voimassa myös iankaikkisuudessa. Tämän merkiksi vihkijä vihkii heidät "ajaksi ja iankaikkisuudeksi", eikä kuten temppelin ulkopuolella vihittäville sanotaan: "kunnes kuolema teidät erottaa."


title: Sinetöinti

text: Lapset, jotka ovat syntyneet pariskunnalle ennen heidän liittonsa sinetöimistä, voidaan sinetöidä vanhempiinsa, jotta perheyhteys säilyisi kuoleman yli. Lapsia, jotka ovat syntyneet toisiinsa sinetöidyille vanhemmille, ei ole tarpeen sinetöidä heihin, koska näiden lasten katsotaan jo syntymästään olleen liitettyjä vanhempiinsa.


title: Sinetöinti

text: Sinetöinti toimitetaan yleensä temppelin erityisessä sinetöintihuoneessa. Tätä huonetta pidetään eräänä temppelin pyhimmistä. Sinetöintihuoneen seinillä on yleensä vastakkain peilejä, jotka mahdollistavat äärettömyyteen jatkuvan "peilikäytävän" näkymisen. Tämä kuvaa sitä luvutonta sukupolvien ketjua, joka syntyy sinetöinnin seurauksena.


title: Sinetöinti

text: Jos temppelissä solmittu tai siellä sinetöity avioliitto päättyy avioeroon, ei temppelissä solmittu ikuinen avioliitto purkaudu. Sinetöinti on kuitenkin mahdollista purkaa kirkon johtavien auktoriteettien päätöksellä. Sinetöinnin purkaminen on pitkällinen toimenpide, jossa liiton lopullinen kariutuminen on selvästi osoitettava. Lisäksi sinetöinnin purkaminen edellyttää kirkon hyväksymää perustetta.


title: Sinetöinti

text: Sinetöinti pitää purkaa, mikäli sinetöity aviopuoliso haluaa tulla sinetöidyksi toiseen puolisoon. Sitä vastoin temppelin ulkopuolella solmittu avioliitto ei välttämättä vaadi sinetöinnin purkamista. Mikäli liittonsa sinetöinyt mies jää leskeksi, hänet voidaan sinetöidä myös uuteen vaimoonsa temppelissä. Sitä vastoin naispuolinen leski voi solmia avioliiton vain täksi ajaksi.


title: Sinetöinti

text: Muiden pelastavien toimitusten tavoin myös sinetöintejä voidaan suorittaa sijaistoimituksina kuolleiden puolesta. Tällöin elävät henkilöt suorittavat sinetöintitoimituksen kuolleiden puolesta. MAP-kirkon temppelikelpoisia jäseniä kehotetaan suorittamaan pelastukseen ja korotukseen välttämättömät toimitukset edesmenneiden sukulaistensa puolesta, jotta perheiden yhteys syntyisi sukupolvienkin yli. Yleensä edesmenneiden keskenään solmivat avioliitot sinetöidään sijaistoimituksena, ja näissä liitoissa syntyneet lapset sinetöidään vanhempiinsa.


title: Sinetöinti

text: Kirkko ei sinetöi toisiinsa ihmisiä, jotka eivät ole olleet keskenään naimisissa elinaikanaan. Kirkon alkuaikoina tällaisia sinetöintejä kuitenkin suoritettiin. Samoin kirkon alkuaikoina myös kirkon johtajille sinetöitiin henkilöitä lapsiksi, jotka eivät olleet heidän lapsiaan, eräänlaisiksi adoptiolapsiksi. Tämä adoptioseremonia lopetettiin vuonna 1894 presidentti Wilford Woodruffin saaman ilmoituksen vuoksi, jossa todettiin olevan tarkoituksen mukaista sinetöidä henkilöitä vain todellisiin perheenjäseniinsä.


title: Sinetöinti

text: Koska MAP-kirkko ei tunnusta samaa sukupuolta olevien avioliittoja, ei samaa sukupuolta olevia voidaan myöskään sinetöidä toisiinsa.


title: Tomahawk (yhtye)

text: Tomahawk on yhdysvaltalainen, vuonna 2000 perustettu alternative rock/alternative metal -musiikkia soittava superyhtye. Se perustettiin vuonna 2000, kun Fantômasissa, entisissä Faith No Moressa ja Mr. Bunglessa laulajana toiminut Mike Patton ja entisen The Jesus Lizardin kitaristi Duane Denison alkoivat tehdä yhdessä demoja. Denison hankki yhtyeen rumpaliksi entisen Helmetin rumpalin, John Stanier, ja Patton basistiksi sellaisissakin yhtyeissä kuin The Melvins ja Cows vaikuttaneen Kevin Rutmanisin.


title: Tomahawk (yhtye)

text: Vuonna 2001 yhtye julkaisi ensimmäisen albuminsa, Tomahawk, tuottajana Joe Funderburk. Vuonna 2003 ilmestyi toinen Tomahawk albumi, Mit Gas, tuottajana Joe Barresi.


title: Tomahawk (yhtye)

text: Tomahawk teki monta kiertuetta ennen kuin julkaisivat seuraavan albuminsa. Yhtye soitti monissa maissa Pohjois-Amerikassa, Australiassa, Euroopassa ja Itä-Aasiassa. Tomahawk oli mukana "Geek Tour" nimisellä kiertueella, jossa soittivat mm. Fantômas ja The Melvins. Yhtye soitti myös monilla festivaaleilla, kuten Big Day Out-festivaaleilla Australiassa.


title: Tomahawk (yhtye)

text: Yhtyeen kolmas albumi, Anonymous julkaistiin kesällä 2007. Kevin Rutmanis lähti yhtyeestä tämän albumin jälkeen. Syytä lähtöön ei tiedetä. Vähän aikaa sitten saatiin tietää, että Mr. Bunglen basisti, Trevor Dunn, liittyi Tomahawkiin.


title: Tomahawk (yhtye)

text:
Yhtye aikoo julkaista neljännen albuminsa vuoden 2012 syksyllä. Ennen neljättä albumia, tulee kolmen edellisen albumin vinyylikokoelma nimeltään: "Eponymous To Anonymous", ja se tulee 21.4.2012. Bändi esiintyy myös Helsingissä 4.9.2013, joka on heidän ensimmäinen Suomen vierailu.
Uuden albumin nimi on: Oddfellows.


title: Hurrikaani Ivan

text: Hurrikaani Ivan oli yhdeksäs nimetty trooppinen myrsky vuoden 2004 Atlantin hurrikaanikaudella ja tuon kauden voimakkain trooppinen hirmumyrsky. Saffirin-Simpsonin hurrikaaniasteikolla se luokiteltiin korkeimpaan eli 5. luokkaan Myrsky aiheutti tuhoja Grenadassa ja Jamaikalla sekä Kuuban länsiosissa. Yhdysvaltojen puolella vahinkoja tuli Alabamassa ja Floridassa.


title: Hurrikaani Ivan

text: Ivaniksi kehittynyt säähäiriö syntyi Kap Verden tienoilla syyskuun toisena päivänä. Se voimistui ja luokiteltiin trooppiseksi hirmumyrskyksi syyskuun 5. päivänä, kun se oli vajaat 2 000 km Tobagon itäpuolella. Se voimistui harvinaisen nopeasti ja kehittyi jo samana päivänä 3. luokan hurrikaaniksi. Myöhemmin se heikkeni hiukan ja liikkui kohti Karibiaa. Grenadassa Ivan riehui 7. syyskuuta. Karibianmerellä se voimistui uudelleen ja kasvoi pian 5. luokan hurrikaaniksi. Voimakkaimmillaan Ivan oli 12. syyskuuta, jolloin sen keskusmatalapaine oli pudonnut 910 hPa:iin. Ivan heikkeni huomattavasti juuri ennen iskeytymistään Yhdysvaltojen rannikolle Alabamaan. Se kulki koilliseen Alabaman poikki, heikkeni mantereelle jouduttuaan edelleen, mutta kaartoi takaisin länteen ja voimistui uudelleen aiheuttaen rankkasateita Teksasissa.


title: Hurrikaani Ivan

text: Grenadassa kuoli 39 ihmistä, ja koko valtion infrastruktuuri vaurioitui pahoin. Jamaikalla kuoli 15 henkeä, Venezuelassa viisi, Dominikaanisessa tasavallassa neljä, Haitissa kolme ja Barbadoksella ja Tobagolla yksi.


title: Hurrikaani Ivan

text: Yhdysvalloissa Ivanin lasketaan aiheuttaneen aineellisia vahinkoja 13 miljardin dollarin edestä. Karibian kehityspankin mukaan tuhot Karibian saarilla, lähinnä Grenadassa, Jamaikalla, ja Caymansaarilla, olivat noin kolme miljardia dollaria. Kuubassa arvioitiin tulvavahinkojen olleen 1,2 miljardia Yhdysvaltain dollaria.


title: Henkikirjoittaja

text: Henkikirjoittaja on johtava virka Suomen maistraateissa. Henkikirjoittaja suorittaa siviilivihkimiset ja hän toimii myös julkisena notaarina ja kaupanvahvistajana. Nimitys tulee pääasiallisesta tehtävästä väestökirjanpidon hoidosta. Henkikirjoittajalta edellytetään oikeustieteen ylempää korkeakoulututkintoa.


title: Spiritual Battle

text: Spiritual Battle (2000) on norjalaisen Drottnar-yhtyeen albumi, joka on kokoelma yhtyeen kahdesta ensimmäisestä julkaisusta. Molemmat äänitettiin X-Ray Sudiosissa. Albumin julkaisi brittiläinen levy-yhtiö Plankton Records.


title: Spiritual Battle

text: Kappaleet "Away from the Destruction", "Doom of Antichrist", "Missing Souls" ja "Frykt Ikke" ovat peräisin toukokuussa 1997 äänitetyltä demolta "Doom of Antichrist", jolloin yhtyeen nimi oli Vitality. Tyyliltään kappaleiden musiikki on death-doom metalia ja laulu niillä on matalaa murinaa.


title: Spiritual Battle

text: "A White Realm", "Natten på Harmageddon" ja "Spiritual Battle" -kappaleet äänitettiin syyskuussa 1998, jolloin yhtye oli vaihtanut nimensä Drottnariksi. Kappaleet julkaistiin promolevynä, joka nimettiin "A White Realmiksi". Sen musiikkityyli on viikinkimetallia, josta yhtye alkuaikoina tunnettiin parhaiten. Kappaleet ovat minimalistisia ja niillä painottuu groovaava rytmi.


title: Spiritual Battle

text: Albumin sanoitukset käsittelevät Ilmestyskirjan sisältöä sekä sodankäyntiä henkimaailmassa. "Spiritual Battle" sai myönteisiä arvioita kriitikoilta: esimerkiksi brittiläinen Cross Rhythms -julkaisu antoi albumille 8 pistettä 10:stä 1. helmikuuta 2001 julkaistussa arviossaan. Albumi toi yhtyeelle myös ihailijakunnan underground metal -piireissä: "Spritual Battlen" julkaisun aikoihin verkkolehti "Info-Black.com - The Ultimate Black Metal Informative Site" väitti yhtyettä käsittelevässä jutussaan, että "Drottnar kuuluu skandinaavisten underground-piirien eliittiin."


title: Burnley FC

text: Burnley Football Club on jalkapallojoukkue Burnleysta, Lancashiresta, Englannista. Joukkue pelaa Englannin korkeimmalla sarjatasolla, Valioliigassa. Vuonna 1882 perustetun seuran lempinimi on "The Clarets" ja joukkue on pelannut kotiottelunsa vuodesta 1883 asti 22 546 -paikkaisella Turf Moorilla. Seura kuuluu Englannin liigan perustajajäseniin.


title: Burnley FC

text: Burnley on voittanut Englannin 1. divisioonan mestaruuden (korkein sarjataso) kahdesti, kausilla 1920–1921 ja 1959–1960 sekä sijoittunut toiseksi 1919–1920 ja 1961–1962. FA Cupin voittoa seura juhli kaudella 1913–1914 ja pelasi loppuottelussa lisäksi 1947 ja 1962. FA Charity Shieldin se on voittanut 1960–1961 (jaettu voitto) ja 1973–1974. Burnley palasi 33 vuoden tauon jälkeen Englannin nykyiseen pääsarjaan Valioliigaan kaudelle 2009–2010 mutta putosi heti takaisin mestaruussarjaan. Seuraavan kerran Burnley pelasi Valioliigassa kaudella 2014–2015 mutta sijoittui 19:nneksi ja putosi jälleen mestaruussarjaan. Burnley palasi Valioliigaan kaudeksi 2016–2017.


title: Burnley FC

text: Burnley putosi 1. divisioonasta kaudella 1896–1897, kun se jäi sarjassa 19 pisteellä jumboksi. Se nousi myöhemmin takaisin 1. divisioonaan, mutta putosi jälleen kaudella 1899–1900. Burley oli sarjan toiseksi viimeinen 27 pisteellä, kun Glossop jäi viimeiseksi 19 pisteellä. Se nousi takaisin 1. divisionaan kauden 1912–1913 päätteeksi. Se voitti vuonna 1914 FA Cupin, kun se oli loppuottelussa Liverpoolia vahvempi lukemin 1–0. Kaudella 1919–1920 Burnley sijoittui 1. divisioonan toiseksi, kun se jäi 9 pisteen päähän mestaruuden voittaneesta West Bromwich Albionista.


title: Kuitinmäki

text: Kuitinmäki on Espoon Olarin kaupunginosan pienalue, jonka rajat kulkevat idässä Olarinkatua, lännessä Friisinkalliontietä, etelässä Kuitinmäentietä, Piispanporttia ja Länsiväylää mukaillen ja pohjoisessa Puolarintien suuntaista metsäpolkua. Pienalueen tienimistöstä merkittävä osa on avaruusaiheista. Kuitinmäessä oli 6 207 asukasta vuodenvaihteessa 2016–2017.


title: Kuitinmäki

text: Kuitinmäen rakennuskanta koostuu pääosin kerrostaloista, jotka on rakennettu 1970- ja 1980-luvuilla. Olarin ja Kuitinmäen alueen pääarkkitehteinä toimivat Eero Valjakka ja Simo Järvinen. Alueelle leimalliset värikkäin julkisivulasein koristellut punatiilitalot ovat rakennusliike Rakennus Oy Arjatsalon pilarilaattatekniikalla valmistamia; Rakennusliike Puolimatkan talot puolestaan on vuorattu betonielementeillä. Olarin – Kuitinmäen aluetta halkovat kävelytiet ja asuintalojen välissä on runsaasti leikkipuistoja.


title: Kuitinmäki

text: Kuitinmäessä sijaitsee ostoskeskus. Ostoskeskuksen alueella on kauppa ja kioski, bussin kääntöpaikka ja taksitolppa, virolainen ruokakauppa, baareja ja pizzeroita, kuntosali, William K. -ketjuravintola, Pub Olarin Kamelit, Road House -ravintola, apteekki sekä Espoon seurakuntiin kuuluva Olarin kappeli. Linja-autoja menee useita niin Helsinkiin kuin muualle Espooseen.


title: Kuitinmäki

text: Friisilän puolella sijaitsevan Palvelutalo Hopeakuun yhteydessä toiminut neuvola siirsi toimintansa Matinkylässä sijaitsevaan kauppakeskus Ison Omenan palvelutorille.


title: Kuitinmäki

text: Kuitinmäessä toimii yhtenäinen peruskoulu nimeltään Kuitinmäen koulu. Espoon koulutuskuntayhtymä Omnialla on Kuitinmäessä aluekeskus. Päiväkoteja on useita, esim. Kuutamon vuorohoitopäiväkoti, joka on auki ympärivuorokautisesti. Muita päivähoitopaikkoja ovat mm. alueen rakentamisen aikoihin vuonna 1973 perustettu Kuitinmäen päiväkoti, englanninkielinen Carousel-päiväkoti sekä Kuperkeikka-päiväkoti.


title: Kuitinmäki

text: Olarin asukaspuisto sijaitsee keskellä Kuitinmäkeä. Puistoon kuuluu ulkoleikkialueiden lisäksi kerhorakennus.


title: Utah’n teekannu

text: Utahin teekannu () eli Newellin teekannu () on 3D-grafiikkasovelluksissa käytetty objekti. Sitä käytetään usein 3D-renderöijien koeobjektina.


title: Utah’n teekannu

text: Teekannun piirsi vuonna 1975 Martin Newell Utah’n yliopistosta. Tarinan mukaan Newell osti teekannun utahilaisesta tavaratalosta. Toisen tarinan mukaan hänen vaimonsa ehdotti kotona olevaa teekannua. Se kuitenkin perustuu Melittan valmistamaan teekannuun, joskin se on pystysuunnassa matalampi, mikä johtuu Newellin senaikaisen grafiikkapäätteen erilaisesta kuvasuhteesta ja suorakaiteen muotoisista pikseleistä. Mallina ollut teekannu on nykyisin näytteillä Computer History Museumissa Mountain View’ssä Kaliforniassa.


title: Utah’n teekannu

text: Teekannu oli sen aikaisen 3D-grafiikan kannalta hyvä objekti monesta syistä. Siinä on satulapisteitä, sen genus on kahvan ansiosta nollaa suurempi, se voi heittää varjon itsensä päälle, ja se on tunnistettavissa jopa ilman teksturointia.


title: Utah’n teekannu

text: Vaikka teekannu oli alkujaan haaste renderöintiohjelmille, ajan myötä sen renderöinti muuttui hyvin helpoksi. Sitä kuitenkin käytetään usein edelleen erilaisten renderöintijärjestelmien ja pintamateriaalien esittelyyn.


title: Utah’n teekannu

text: Esine on monessa 3D-mallinnussovelluksesta. Se on monissa reaaliaikaisen 3D-grafiikan rajapinnoissa: OpenGL:n päälle tehdystä GLUT-kirjastosta (codice_1) ja DirectX:lle tehdystä D3DX-kirjastosta (codice_2).


title: Utah’n teekannu

text: Kannu on toisinaan myös pilan päiten piilotettu erilaisiin 3D-grafiikalla tehtyihin kuviin ja elokuviin. Se esiintyy esimerkiksi elokuvassa "Toy Story," Röyksoppin musiikkivideossa ”Remind Me” ja satunnaisesti Microsoft Windowsin 3D-putkistonäytönsäästäjässä.


Salibandyn maailmanmestaruuskilpailut 2000 olivat historian viidennet maailmanmestaruuskilpailut ja kolmannet miesten MM-kisat. Ne pelattiin Norjassa. Mukana oli yhteensä 16 maata kahdessa eri sarjassa. A-sarjassa ja B-sarjassa 8 joukkuetta jaettiin kahteen lohkoon, jossa pelattiin yksinkertainen sarja. Lohkojen kaksi parasta pääsivät välieriin. Mestaruuden vei Ruotsi, toiseksi tuli Suomi ja kolmanneksi Sveitsi.


title: Salibandyn maailmanmestaruuskilpailut 2000

text: Saksa A-sarjaan.


title: Katherine Cook Briggs

text: Katherine Cook Briggs (3. tammikuuta 1875 – 1968) oli ihmisten persoonallisuuksia arvioivan Myers–Briggs-tyyppi-indikaattorin (MBTI) uranuurtaja.


title: Katherine Cook Briggs

text: Briggs valmistui Michiganin valtionyliopistosta, mikä ei 1800-luvun lopulla ollut naisille yleistä. Hän kirjoitti paljon lyhyitä kertomuksia, pääkirjoituksia sekä artikkeleita, jotka keskittyivät koulutukseen.


title: Katherine Cook Briggs

text: Katherine Cook Briggs kiinnostui Carl Jungin teorioista. Hän kehitti tyttärensä Isabel Briggs Myersin kanssa toimivan indikaattorin, joka nimettiin heidän mukaansa. Briggs kiinnostui yksilöllisistä eroavaisuuksista jo vuonna 1917, ennen Jungin kirjan julkaisemista. Jungin "Psychologische Typen" -kirjan englanninkielisen painoksen (1923) ilmestyttyä Briggs ja Myers tutkivat Jungin typologiaa ja löysivät siitä useita yhtäläisyyksiä oman persoonallisuusmallinsa kanssa.


title: Katherine Cook Briggs

text: Toisen maailmansodan aikaan 1941 Myers motivoitui toimivan persoonallisuusindikaattorin kehittämiseen. Hän halusi lopettaa sotien aiheuttamat kärsimykset ja tragediat ja uskoi, että ihmisten paremman keskinäisen ymmärtämisen kautta kärsimykset vähenisivät. Koska psykologit eivät asiasta kiinnostuneet, Myers ja Briggs päättivät yhdessä, kehittää välineen, jolla teoria saataisiin konkreettiseen hyötykäyttöön.


title: Katherine Cook Briggs

text: II maailmansodasta alkaen MBTI on ollut osa upseerien ja muiden johtajien valintakokeita.


title: Isabel Briggs Myers

text: Isabel Briggs Myers (18. lokakuuta 1897 – 5. toukokuuta 1980) oli yhdysvaltalainen kirjailija ja henkilö, joka kehitti äitinsä Katherine Cook Briggsin kanssa Myers–Briggs-tyyppi-indikaattorin.


title: Isabel Briggs Myers

text: Isabel luki ja kirjoitti paljon. Hänen ensimmäinen kirjoituksensa julkaistiin hänen ollessaan 14-vuotias. Hän valmistui parhain arvosanoin Swarthmore Collegesta. Hänen kirjailijanuransa sai lentävän lähdön, kun hän voitti kirjallisuuskilpailun ja hänen kirjastaan "Murder Yet to Come" tuli valtakunnallinen myyntimenestys.


title: Isabel Briggs Myers

text: Myers oli jo pitkään kaivannut jonkinlaista välinettä persoonallisuuden mittaamiseen, ja toinen maailmansota oli "viimeinen pisara" indikaattorin odottamiselle. Hänen elämänasenteelleen mikään este ei ollut mahdoton, joten huolimatta tiedossa olevasta valtavasta työmäärästä, psykologien nurjasta suhtautumisesta ja uusien taitojen opettelusta hän päätti tehdä indikaattorin itse yhdessä äitinsä kanssa.